**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ KAI**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Μαρτίου 2018, ημέρα Τρίτη και ώρα 10.25΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Μορφωτικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία του Προέδρου της Διαρκούς Επιτροπής Μορφωτικών Υποθέσεων, κ. Δημητρίου Σεβαστάκη, με θέμα ημερήσιας διάταξης: «Το Σώμα Ελλήνων Προσκόπων.  Δράσεις και Προοπτικές».

Στη συνεδρίαση παρέστησαν ο κ. Ισίδωρος Κανέτης, Πρόεδρος του Δ.Σ. του Σώματος Ελλήνων Προσκόπων, ο κ. Χριστόφορος Μητρομάρας, Γενικός Έφορος του Δ.Σ. του Σώματος Ελλήνων Προσκόπων, ο κ. Κωνσταντίνος Εφραιμίδης, Σύμβουλος Δημοσίων Σχέσεων του Δ.Σ., ο κ. Παντελής Προμπονάς, μέλος του Δ.Σ., ο κ. Ιωάννης Τζεν, πρώην Πρόεδρος του Δ.Σ. και υπεύθυνος για την Ελληνική Προσκοπική Κοινοβουλευτική Ένωση και η κυρία Μαρία Μπενά, υπεύθυνη επικοινωνίας.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: . Ακριώτης Γιώργος, Μορφίδης Κωνσταντίνος, Αυλωνίτου Ελένη, Βαγενά Άννα, Βάκη Φωτεινή, Βαρδάκης Αθανάσιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Καματερός Ηλίας, Κωνσταντινέας Πέτρος, Ρίζος Δημήτριος, Μιχελής Αθανάσιος, Πάντζας Γεώργιος, Ιγγλέζη Αικατερίνη, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουτσούμπα Ανδρέα, Στύλιος Γεώργιος, Γρηγοράκος Λεωνίδας, Κωνσταντινόπουλος Οδησσέας, Γρέγος Αντώνιος, Ηλιόπουλος Παναγιώτης, Μπαρμπαρούσης Κώστας και Δελής Ιωάννης.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Καραγιάννης Ιωάννης, Ζεϊμπέκ Χουσεϊν, Παπαφιλίππου Γεώργιος, Καρασαρλίδου Ευφροσύνη, Μεγαλοοικονόμου Θεοδώρα, Σταματάκη Ελένη, Βαγιωνάκη Ευαγγελία, Βούλτεψη Σοφία, Κουκοδήμος Κωνσταντίνος, Ράπτη Ελένη, Κεφαλίδου Χαρούλα, Σαχινίδης Ιωάννης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ξεκινάει η συνεδρίαση της Διαρκούς Επιτροπής Μορφωτικών Υποθέσεων και της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου. Το θέμα της ημερήσιας διάταξης είναι: «Το Σώμα Ελλήνων Προσκόπων.  Δράσεις και Προοπτικές».

Η συνάντηση, που είχαμε, πριν από λίγους μήνες, με τη Διοίκηση του ιστορικού αυτού Σώματος ήταν παραγωγική και θεωρήσαμε ότι θα ήταν εξαιρετικά ενδιαφέρον να αναπτυχθούν, σε μια ειδική συνεδρίαση, η περιγραφή και οι δράσεις, ο τύπος, οι κατευθύνσεις, οι προοπτικές, οι σκέψεις, οι στρατηγικοί σχεδιασμοί του ιστορικού αυτού Σώματος, που σχετίζεται και με τον πολιτισμό της χώρας και με την κοινωνία.

Η συζήτηση, σήμερα, ως κύριο κορμό της, θα έχει τις εισηγήσεις του Προέδρου του Διοικητικού Συμβουλίου του Σ.Ε.Π. , κ. Ισίδωρου Κανέτη και, στη συνέχεια, του Γενικού Εφόρου του Σ.Ε.Π. , κ. Χριστόφορου Μητρομάρα. Θα γίνει, στη συνέχεια, η τοποθέτηση των Κομμάτων και των συναδέλφων Βουλευτών, οι περισσότεροι από τους οποίους είχαν μια προσωπική εμπειρία, μια προσωπική εμπλοκή, βέβαια, στον απώτατο χρόνο, στα παιδικά τους χρόνια, που απέχουν πάρα πολύ από τη σημερινή συνθήκη και τη σημερινή φάση, αλλά, εν τούτοις, η μακρά μνήμη είναι η πιο ισχυρή.

Το λόγο έχει ο κ. Ισίδωρος Κανέτης, Πρόεδρος του Δ.Σ. του Σ.Ε.Π..

ΙΣΙΔΩΡΟΣ ΚΑΝΕΤΗΣ (Πρόεδρος του Διοικητικού Συμβουλίου του Σώματος Ελλήνων Προσκόπων): Κύριε Πρόεδρε, κυρίες και κύριοι Βουλευτές, είναι μεγάλη τιμή για μένα, να παρουσιάσω εν συντομία την ιστορία του Σώματος Ελλήνων Προσκόπων και το νομικό του καθεστώς και να δώσω μετά το λόγο στο Γενικό μας Έφορο, στη νέα γενιά, ο οποίος θα παρουσιάσει και τη δουλειά, που γίνεται, σήμερα στους Έλληνες Προσκόπους. Είμαστε, λοιπόν, σε παγκόσμιο επίπεδο, η μεγαλύτερη εθελοντική κίνηση νέων. Αριθμούμε 40 εκατ. μέλη, σε παγκόσμιο επίπεδο και είμαστε σχεδόν σε όλες τις υπαρκτές δημοκρατικές χώρες του κόσμου.

Το Σώμα Ελλήνων Προσκόπων ιδρύθηκε το 1910. Ιδρυτής του ήταν ο Αθανάσιος Λευκαδίτης, γυμναστής στο επάγγελμα, ο οποίος σ' ένα ταξίδι του στο Λονδίνο συνάντησε τους πρώτους προσκόπους, εκεί, τους Βρετανούς. Του άρεσε η ιδέα των νέων να μετέχουν στα κοινά, στη ζωή της υπαίθρου και θεώρησε ότι θα ήταν ένα πολύ χρήσιμο εργαλείο και για τη νεότητα της Ελλάδας, το 1910. Μετέφερε την ιδέα αυτή στην Ελλάδα κι έτσι, με τη βοήθεια, τότε και την αγκαλιά του μεγάλου Ελευθερίου Βενιζέλου, ιδρύθηκε, το 1910, το Σώμα Ελλήνων Προσκόπων.

Ο Ελευθέριος Βενιζέλος το αγκάλιασε, αμέσως. Μας βοήθησε, τότε, στο ξεκίνημα, έφτιαξε και τον αντίστοιχο νόμο και κατοχύρωσε και την ονομασία «πρόσκοπος», αλλά και το «Αιέν αριστεύειν», το ρητό μας και το προσκοπικό έμβλημα.

Μαζί με τον Ελευθέριο Βενιζέλο, στα δύσκολα χρόνια των Βαλκανικών πολέμων, υπήρξε μια παρέα ανθρώπων, με πρωτεργάτη τον Κωνσταντίνο Μελά, οι οποίοι, μαζί με την απελευθέρωση των τότε ελληνικών εδαφών, ίδρυαν, όπου πήγαιναν, ελληνικές προσκοπικές ομάδες. Το αποτέλεσμα ήταν να εξαπλωθεί ο προσκοπισμός, πάρα πολύ γρήγορα και να μεταφερθεί και στη Μικρά Ασία, απέναντι. Εκεί, βέβαια, μετά την καταστροφή, βλέπουμε ότι οι Έλληνες Πρόσκοποι αφιερώνουν και τη ζωή τους και θυσιάζονται για την πίστη τους. Έχουμε και τη μεγαλύτερη θυσία, ανάμεσα στα άλλα, στο Αϊδίνι και στα Σώκια κι εκεί το Σώμα Προσκόπων τιμήθηκε και με το μετάλλιο στρατιωτικής αξίας.

Αμέσως μετά και με τη μεγάλη προσέλευση των προσφύγων, γίνεται μια μεγάλη προσπάθεια και βλέπουμε ότι ο προσκοπισμός εξαπλώνεται, κυρίως, στα προσφυγικά μέρη, στις γειτονιές του Πειραιά, στη Βόρειο Ελλάδα και αλλάζει λίγο και ο τρόπος του προσκοπισμού. Από εκεί που, στην πρώτη δεκαετία, 1910 – 1920, ήταν περισσότερο προς μια κοινωνία πιο ανεκτική, βλέπουμε ότι προσπαθεί να ενσωματώσει όλα τα παιδιά των προσφύγων, τα οποία έχουν έρθει ρακένδυτα, και αλλάζει λίγο και τη μορφή του.

Το 1928, αναλαμβάνει πρωταγωνιστικό ρόλο ο Αντώνης Μπενάκης, ερχόμενος από την Αλεξάνδρεια της Αιγύπτου, μεγάλος χορηγός του Σώματος, ο οποίος με την οικονομική άνεση, που τον διακρίνει, εκείνη την εποχή, μας βοηθά πάρα πολύ στην εξάπλωσή του.

Με την έλευση της δικτατορίας του Ιωάννη Μεταξά, της 4ης Αυγούστου, ο Ελληνικός Προσκοπισμός διαλύεται και ενσωματώνεται στην ΕΟΝ. Οι περισσότεροι από τους αρχηγούς μας παραιτούνται. Αμέσως μετά το ΄41-΄42, με τη μεγάλη πείνα, που έρχεται, στην Αθήνα, αρχίζουν και επανεντάσσονται και λειτουργούν τα πρώτα συσσίτια της ΕΟΧΑ.

Επίσης, πολλά στελέχη μας εντάσσονται στις Ομάδες Εθνικής Αντίστασης, θυσιάζονται και υποστηρίζουν το στρατό και τους πολίτες και προσπαθούν να βοηθήσουν, όσο μπορούν καλύτερα, τη δύσκολη εκείνη περίοδο.

Από το 1947 έως το 1967, ίσως είναι η καλύτερη περίοδος του Προσκοπισμού. Υπάρχει μία τεράστια άνθιση, μετά το Β΄ Παγκόσμιο Πόλεμο και ο Προσκοπισμός εξαπλώνεται με τη βοήθεια του κράτους, τότε και με τη βοήθεια του Υπουργείου Παιδείας, στο οποίο ανήκουμε και υπαγόμαστε, μέχρι σήμερα. Θεωρείται ότι ο Προσκοπισμός βοηθάει στην ένταξη των παιδιών στην κοινωνία.

Έτσι, βλέπουμε να αυξάνεται ο αριθμός μας, σε πανελλήνιο επίπεδο και να δημιουργούνται προσκοπικές ομάδες, σε όλη την Ελλάδα, ακόμη και στα μικρότερα χωριά.

Κυρίαρχο και μεγαλύτερο γεγονός είναι ότι 1963 ο ελληνικός προσκοπισμός αναλαμβάνει να φτιάξει και να διοργανώσει το 11ο Παγκόσμιο Προσκοπικό Jamboree, που είναι κάτι σαν την Ολυμπιάδα. Διοργανώθηκε, πρώτη φορά, το1922 και γινόταν, ανά τέσσερα χρόνια. Έτσι, στο Μαραθώνα, μαζεύονται 15.000 πρόσκοποι από 91 χώρες και είναι ένα γεγονός, που διαφημίζει την τότε μικρή Ελλάδα, σε όλο τον κόσμο.

Από το 1974 και μετά, αλλάζει και η μορφή μας. Ενώ, μέχρι το ΄74, υπαγόμασταν απευθείας στο Υπουργείο Εθνικής Παιδείας και το Υπουργείο διόριζε τα διοικητικά συμβούλια, ανά διετία ή τετραετία, το 1974, αλλάζει ο νόμος και, από τότε μέχρι σήμερα, υπάρχει ένα διοικητικό συμβούλιο, το οποίο εκλέγεται, κάθε τέσσερα χρόνια, από μία Γενική Συνέλευση, στην οποία εκπροσωπούνται 350 στελέχη μας, από όλη την Ελλάδα. Δηλαδή, κάθε Περιφέρεια της χώρας, ανάλογα τη δύναμή της, στέλνει εκπροσώπους στη Γενική Συνέλευση, η οποία είναι και το όργανο, που διοικεί το Σώμα, μέσα από το διοικητικό συμβούλιο.

Η Γενική Συνέλευση γίνεται, τουλάχιστον, μία φορά το χρόνο, όπου γίνεται ο απολογισμός και λαμβάνει τις όποιες αποφάσεις. Εάν χρειαστεί, γίνεται και δεύτερη ή τρίτη φορά.

Συνεχίζουμε, βέβαια, να εποπτευόμαστε από το Υπουργείο Παιδείας. Η οικονομική μας διαχείριση γίνεται από το Ελεγκτικό Συνέδριο. Εδώ και τρία και χρόνια, για να έχουμε ακόμη περισσότερη διαφάνεια, έχουμε ορίσει, μέσα από τη Γενική Συνέλευση, να υπάρχει Εταιρεία Ορκωτών Λογιστών, που να ελέγχει, πλήρως, τον ισολογισμό μας και να δημοσιοποιεί τα αποτελέσματα, μέσα από τις εφημερίδες. Έτσι, λοιπόν, είμαστε πλήρως οικονομικά διάφανοι.

Θέλω να πω, ότι μέχρι και το 1990, περίπου, υπήρχε μία επιχορήγηση από το Υπουργείο Εθνικής Παιδείας, η οποία, τα τελευταία χρόνια, δυστυχώς, για εμάς, δεν υπάρχει. Το ευτύχημα είναι ότι κατορθώσαμε και αναπτύξαμε δικούς μας οικονομικούς πόρους και είμαστε, σχεδόν, οικονομικά αυτάρκεις. Προσπαθούμε, βέβαια, ό,τι μαζεύουμε να το μοιράζουμε πάλι στα παιδιά μας, για το καλό της ελληνικής νεολαίας.

Σαν Σώμα Ελλήνων Προσκόπων, μετέχουμε και στο ΕΣΟΝΕ και στο Ε.ΣΥ.Ν., μετέχουμε στο Συνήγορο του Παιδιού και σε πολλά άλλα δίκτυα, που έχουν σχέση, κυρίως, με το παιδί και τη νεότητα. Να αναφέρω ακόμη κάτι σημαντικό, που αφορά και αυτούς, που υπήρξαν παλιοί πρόσκοποι: Το Σώμα Ελλήνων Προσκόπων παλαιότερα από την ίδρυσή του, ήταν μόνο για αγόρια, αλλά από το 1977 έχουμε δεχθεί και κορίτσια στις τάξεις μας και τα τελευταία χρόνια μπορώ να πω ότι η αναλογία είναι περισσότερα κορίτσια από αγόρια. Βέβαια, στα στελέχη μας, μετά, συνήθως, παραμένουν οι άνδρες και όχι οι κοπέλες. Βλέπουμε ότι ενώ μέχρι τα 25 έχουμε μια ισοτιμία και ένα ισοβαρές μεταξύ νέων και νεανίδων, από τα 25 και μετά, συνήθως, οι κοπέλες, οι κυρίες, δεν συνεχίζουν και είναι ένα θέμα, που θέλουμε να δούμε πώς θα το αντιμετωπίσουμε. Αυτά, εν συντομία. Θα είμαι στη διάθεσή σας να απαντήσω στις ερωτήσεις σας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Μητρομάρας, Γενικός Έφορος του Σ.Ε.Π..

ΧΡΙΣΤΟΦΟΡΟΣ ΜΗΤΡΟΜΑΡΑΣ (Γενικός Έφορος του ΣΕΠ): Ευχαριστώ, κύριε Πρόεδρε. Σήμερα, ο ελληνικός Προσκοπισμός αριθμεί περίπου 25.000 μέλη, σε όλη την Επικράτεια, εκ των οποίων 8.000 είναι ενήλικοι εθελοντές, τα ενήλικα στελέχη μας, τα οποία έχουν πάρει στις πλάτες τους το μεγάλο έργο, να εφαρμόζουν το προσκοπικό πρόγραμμα. Είναι σημαντικό να πούμε ότι αυτοί οι άνθρωποι αφιερώνουν πάρα πολύ χρόνο από τον διαθέσιμό τους, ώστε, κάθε εβδομάδα, να συμμετέχουν στις δραστηριότητες του Σώματος Ελλήνων Προσκόπων, στην κάθε γειτονιά, που δραστηριοποιούνται και να κάνουν το προσκοπικό παιχνίδι, μαζί με τα παιδιά, δηλαδή, δεν είναι απλά εθελοντές, που θα ασχοληθούν, μια στο τόσο, αλλά έχουν δεσμευθεί και το κάνουν πράξη, κάθε Σαββατοκύριακο αφιερώνουν περίπου 4-5 ώρες για τις προσκοπικές δραστηριότητες, οι οποίες, βέβαια και μέσα στην εβδομάδα, απαιτούν προετοιμασία από τους ίδιους. Έτσι, ο καθένας, μετά τη δουλειά του, μετά τις σπουδές του, μετά τις παρέες του, έχει δεσμευτεί και το κάνει μέσα από την καρδιά του, αφιερώνοντας χρόνο, για να υλοποιήσει τα προσκοπικά προγράμματα. Αυτή τη στιγμή, η παρουσία μας στην Ελλάδα είναι σε περίπου 350 διαφορετικές γειτονιές. Περίπου το 40% της παρουσίας μας είναι στην Αττική και το υπόλοιπο 60% είναι κατανεμημένο, σε όλη την υπόλοιπη Ελλάδα. Σχεδόν σε κάθε σημείο της χώρας, υπάρχει προσκοπισμός, από τον Έβρο μέχρι την Κέρκυρα, στην Κρήτη, στη Ρόδο και βέβαια, υπάρχουν ελληνικά προσκοπικά συστήματα στον Απόδημο Ελληνισμό. Αυτή τη στιγμή, υπάρχουν Έλληνες πρόσκοποι στην Αλεξάνδρεια, αλλά και στο Κάιρο της Αιγύπτου, στη Γαλλία, στο Παρίσι και υπάρχουν κάποιοι πρόσκοποι, ακόμα και στην Αυστραλία. Έχουμε υπολογίσει ότι οι ενήλικοι εθελοντές μας έχουν προσφέρει, περίπου, 6,5 εκατομμύρια ώρες εθελοντικής εργασίας, η οποία, ίσως, δεν φαίνεται και ίσως δεν είναι δημοσιοποιημένη, κάτι το οποίο είναι συνειδητό, διότι, όπως σας είπα και πριν, δεν το κάνουν για να κερδίσουν οι ίδιοι κάτι, το κάνουν ακριβώς, γιατί θέλουν να προσφέρουν στη νεολαία και θέλουν να προσφέρουν, διότι οι ίδιοι, οι περισσότεροι, ως παιδιά, ήταν πρόσκοποι, έχουν αποκτήσει βιώματα, έχουν αποκτήσει εμπειρίες, τις οποίες θέλουν να μεταδώσουν και στις νεότερες γενιές. Είναι ιδιαίτερα σημαντικό ότι οι πόροι, που έχει το Σώμα Ελλήνων Προσκόπων, είναι σχετικά περιορισμένοι και προέρχονται, κατά κύριο λόγο, από τις συνδρομές των συμμετεχόντων. Άρα, η αξιοποίησή τους γίνεται, με ιδιαίτερη φειδώ και προσπαθούμε πάντα να έχει αποτέλεσμα.

Οι προσκοπικές δραστηριότητες είναι πάρα πολλές και ακουμπάνε κάθε πεδίο της ανθρώπινης δραστηριότητας, από τη ζωή στη φύση, η οποία μας χαρακτηρίζει ως προσκόπους παγκοσμίως, μέχρι και δραστηριότητες πολιτιστικού και αθλητικού χαρακτήρα, κοινωνικής προσφοράς προς το κοινωνικό σύνολο και τον συνάνθρωπο.

Είναι δράσεις περιπέτειας για τους νέους, όπως αναρρίχηση, πεζοπορία και ορειβασία, πράγματα που κεντρίζουν το ενδιαφέρον των ανθρώπων κάθε ηλικίας. Επίσης, πολύ παιχνίδι για τα μικρά παιδιά και βέβαια, για τους μεγαλύτερους εστιάζουμε στην έρευνα, στο να ενταχθούν στο κοινωνικό σύνολο και να δουν πως οι ίδιοι μπορούν να προσφέρουν, μέσα από τις δυνάμεις τους.

Τα προγράμματά μας είναι διαμορφωμένα, ανάλογα με την ηλικία κάθε παιδιού. Έχουμε τέσσερις κλάδους, οι οποίοι είναι οι εξής. Τα «λυκόπουλα», που είναι κυρίως παιδιά της 2ας με 5ης δημοτικού, οι πρόσκοποι, που είναι παιδιά 6ης δημοτικού με της 3ης γυμνασίου, οι «ανιχνευτές», που είναι έφηβοι 1ης με 3ης λυκείου και οι νέοι, ηλικίας 18 έως 26 ετών.

Οι δραστηριότητές μας είναι επιστημονικά σχεδιασμένες, θα λέγαμε, κατά τέτοιο τρόπο, ώστε να ακουμπούν στην ηλικία του κάθε παιδιού. Έτσι, λοιπόν, στα μικρότερα παιδιά υπάρχει πάρα πολύ παιχνίδι, το οποίο θέλουμε να εξάπτει τη φαντασία τους, στα παιδιά του γυμνασίου μας ενδιαφέρει οι δραστηριότητές μας να αποπνέουν περιπέτεια, που είναι αυτή, που κινητοποιεί αυτές τις ηλικίες, στην ηλικία του λυκείου, που οι νέοι ψάχνονται να βρουν το ρόλο τους σε μια κοινωνία, μας ενδιαφέρει να έχουν τη δυνατότητα να γνωρίσουν πράγματα, καταστάσεις, θεσμούς και οι ίδιοι να προσπαθήσουν να βρουν ιδέες, για το πώς θα μπορούσαν να συνδράμουν στο κοινωνικό σύνολο. Όλο αυτό πρέπει να το παρουσιάσουν και να καταθέσουν δικιά τους πρόταση για το τι μπορούν να κάνουν οι ίδιοι για την κοινωνία μας.

Στους προσκόπους υπάρχουν και δύο ειδικότητες: οι αεροπρόσκοποι και οι ναυτοπρόσκοποι, οι οποίοι, ουσιαστικά, δεν διαφοροποιούνται, απλά δίνουν μια μεγαλύτερη έμφαση. Οι αεροπρόσκοποι δίνουν έμφαση σε δραστηριότητες, που έχουν σχέση, με το φυσικό περιβάλλον, σε ό,τι έχει να κάνει με τον αέρα. Κάνουν δραστηριότητες, που περιλαμβάνουν πτήσεις με αλεξίπτωτα, πτήσεις με μικρά αεροπλάνα, γνωριμία με τον αέρα, γενικά. Αντίστοιχα, οι ναυτοπρόσκοποι δίνουν μια μεγαλύτερη έμφαση σε δραστηριότητες, σχετικά με το θαλάσσιο στοιχείο. Κάνουν δραστηριότητες, όπως κωπηλασία, ιστιοπλοΐα, με παραδοσιακές λέμβους και μάλιστα, πρόσφατα, αναγνωρισμένες παραδοσιακές από το Υπουργείο Εμπορικής Ναυτιλίας, μέσω των οποίων συνεχίζουν τη μεγάλη ναυτική παράδοση της χώρας.

Η προσκοπική δραστηριότητα, θα λέγαμε, ότι έχει τρεις βασικούς άξονες: Την προστασία του περιβάλλοντος, την κοινωνική προσφορά και τη δια βίου μάθηση.

Σε επίπεδο προστασίας περιβάλλοντος, κεντρικό στοιχείο σε αυτό, που θέλουμε να πετύχουμε, είναι από μικρή ηλικία τα παιδιά και στη συνέχεια, οι έφηβοι και οι νέοι να μαθαίνουν να αγαπούν και να προστατεύουν τη φύση, να κάνουν δραστηριότητες, οι οποίες αποσκοπούν στην προστασία του περιβάλλοντος, να ευαισθητοποιηθούν στο πώς πρέπει να συμπεριφέρονται, ώστε οι ίδιοι, μόνοι τους, να φροντίζουν για την προστασία του περιβάλλοντος. Επίσης, πάντα είναι πρωτοπόροι σε έργα τοπικής κλίμακας, που έχουν να κάνουν με το περιβάλλον.

Εκεί, θα βλέπαμε δραστηριότητες, όπως δενδροφυτεύσεις, δράσεις, σχετικά με την ανακύκλωση και είναι πάντα παρόντες σε όλα τα καλέσματα για αναδασώσεις, οποτεδήποτε αυτές οργανώνονται είτε με πρωτοβουλία άλλων φορέων είτε με πρωτοβουλία του Σώματος Ελλήνων Προσκόπων.

Πάντα, σε κάθε δραστηριότητά μας, η περιβαλλοντική προστασία και η ευαισθητοποίηση είναι παρούσες, γιατί θεωρούμε ότι, όταν καλλιεργούμε αυτή τη συνείδηση από μικρή ηλικία, έχουμε αποτελέσματα και στο μέλλον.

Στο κομμάτι της προστασίας του περιβάλλοντος, εντοπίζουμε και τις πάρα πολλές δραστηριότητές μας, καθότι θεωρούμε ότι η ζωή στη φύση προσφέρει μοναδικές εμπειρίες και βιώματα σε ένα νέο άνθρωπο και πραγματικά, έτσι, μπορεί να γνωρίζει καλύτερα και τις δυνάμεις του ο ίδιος, αλλά και να γνωρίσει τα τοπία, τις ομορφιές της χώρας μας και να βιώσει τον προσκοπισμό σε όλο του το μεγαλείο.

Σε επίπεδο κοινωνικής προσφοράς, παγκοσμίως, ο προσκοπισμός θεωρεί, ως βασικό μέλημά του, να προσφέρει στο κοινωνικό σύνολο. Το όραμα και η αποστολή του προσκοπισμού είναι να βοηθήσει και να συμβάλει, ώστε να δημιουργηθούν χρήσιμοι και ενεργοί πολίτες, οι οποίοι θα συμβάλουν στο να οικοδομήσουμε έναν καλύτερο κόσμο.

Αυτό προσπαθούμε να το πετύχουμε, όταν εμείς οι ίδιοι γινόμαστε καλύτεροι. Θεωρούμε ότι, αν όλοι μας γίνουμε καλύτεροι, τότε και ο κόσμος θα γίνει καλύτερος.

Έτσι, λοιπόν, οι πρόσκοποι είναι οι πρωτεργάτες του εθελοντισμού, σε παγκόσμιο επίπεδο και στην Ελλάδα είναι οι εθελοντές, οι οποίοι, επί πάρα πολλά χρόνια, όπως είπαμε στην αρχή, επί πάρα πολλές ώρες, προσφέρουν εθελοντικά και αθόρυβα.

Βεβαίως, είναι πάντα παρόντες και ανταποκρίνονται, άμεσα, όταν καλούνται από την Πολιτεία να συνδράμουν, σε περιπτώσεις εκτάκτων αναγκών. Πρόσφατα, μάλιστα, στα τέλη του 2017, οι πρόσκοποι της Δυτικής Αττικής, επί πάρα πολλές μέρες, ήταν παρόντες στις καταστροφικές πλημμύρες, που έπληξαν τους συνανθρώπους μας και αθόρυβα προσπάθησαν να συνδράμουν το έργο της Τοπικής Αυτοδιοίκησης και της Πολιτείας, στο να ανακουφίσουν τους πληγέντες από τη δυστυχία τους και έμειναν εκεί επί περίπου 10 ημέρες, χωρίς ιδιαίτερο κάλεσμα, το θεωρούσαν χρέος τους να παρουσιαστούν, από την πρώτη στιγμή.

Αντίστοιχα, το καλοκαίρι, στις καταστροφικές πυρκαγιές της Ανατολικής Αττικής και πάλι, οι Έλληνες πρόσκοποι συνέδραμαν το έργο των πυροσβεστικών δυνάμεων, όπου τους ζητήθηκε, πάντοτε βέβαια, σε βοηθητικές εργασίες, εκεί δηλαδή, πραγματικά, που μπορούμε να κάνουμε μια δουλειά, η οποία μεν μπορεί να φαίνεται εύκολη, αλλά παρόλα αυτά, χρειάζεται ανθρώπινα χέρια, για να γίνει και ακριβώς σε αυτό βοηθούν οι πρόσκοποι.

Πάντοτε, οποτεδήποτε προκύπτει, σε τοπικό επίπεδο, μια έκτακτη ανάγκη, γνωρίζουν και οι τοπικοί άρχοντες ότι μπορούν να στηριχθούν στους προσκόπους και να πάρουν από αυτούς πολύτιμη βοήθεια.

Σε επίπεδο κοινωνικής προσφοράς, πάντοτε οι Έλληνες πρόσκοποι δείχνανε έμπρακτο ενδιαφέρον, πώς μπορούν να βοηθήσουν τον συνάνθρωπο είτε αυτό έχει να κάνει με βοήθεια σε ανθρώπους, που έχουν ανάγκη, οργανώνοντας και βοηθώντας σε κοινωνικά παντοπωλεία των Δήμων, σε κάθε περιοχή είτε διοργανώνοντας δράσεις, με σκοπό να συγκεντρωθούν υλικά, τα οποία θα μπορούσαν μετά, μέσω Φορέων, που ασχολούνται, με αυτό, να διανεμηθούν πάλι σε οικογένειες ,που έχουν πρόβλημα είτε σε συνεργασίες, με άλλες εθελοντικές οργανώσεις, όπως οι «Γιατροί Του Κόσμου» ή το «Χαμόγελο Του Παιδιού» ή η «Ένωση Μαζί Για Το Παιδί». Υπάρχει στενή συνεργασία μας, ούτως ώστε να μπορούμε και εμείς να βοηθούμε, όπου υπάρχει πεδίο συνεργασίας και πραγματικής βοήθειας.

Είναι σημαντικό να σημειώσουμε, ότι οι Έλληνες πρόσκοποι είχαν, από την αρχή, που ξέσπασε η προσφυγική κρίση στη χώρα μας, μια ιδιαίτερη ενασχόληση με το θέμα αυτό. Η παρουσία των προσκόπων ήταν έντονη και στις υποδομές, που είχαν οργανωθεί, από την Πολιτεία, στην Αττική - αρχικά στο Γαλάτσι, μετά στο Ελληνικό – αλλά, βέβαια, ήταν πολύ έντονη και στους τόπους, που υπήρχαν οι ροές των προσφύγων, δηλαδή, στη Μυτιλήνη, στη Χίο, στην Κω, στην Ειδομένη. Οι Έλληνες πρόσκοποι, εκεί, έδωσαν τον καλύτερό τους εαυτό, πάντοτε υπό την καθοδήγηση της Πολιτείας και γι' αυτό μάλιστα τιμήθηκαν από τον τότε Γενικό Γραμματέα του Ο.Η.Ε., τον κ. Ban Ki-moon, όταν επισκέφτηκε τη Μυτιλήνη.

Πραγματικά, ήταν μια μεγάλη εμπειρία και για τους ίδιους τους νέους μας, οι οποίοι είδαν ένα σύγχρονο κοινωνικό ζήτημα, σε κάθε διάστασή του και εξαρχής, θεώρησαν υποχρέωσή τους να βοηθήσουν, κυρίως στα παιδιά των προσφύγων, για τα οποία οργανώθηκαν δραστηριότητες για την ηλικία τους, ούτως ώστε και αυτά να ξεχαστούν λίγο από το δράμα, που είχαν βιώσει, από τον πόλεμο στη Συρία και ερχόμενοι στην Ελλάδα.

Ταυτόχρονα από το 2016, με χρηματοδότηση από την Ε.Ε., από το πρόγραμμα Erasmus+, το Σώμα Ελλήνων Προσκόπων έχει αναλάβει την πρωτοβουλία και οργανώνει το πρόγραμμα «time to be WELCOME», στο οποίο εθελοντές από όλη την Ευρώπη και από εθελοντικούς οργανισμούς της Ευρώπης, έχουν έρθει στην Ελλάδα και απασχολούνται εθελοντικά σε δομές προσφύγων, κυρίως, στο κομμάτι της δημιουργικής απασχόλησης των παιδιών των προσφύγων. Αυτό το πρόγραμμα τρέχει αυτή την περίοδο, σε αρκετές δομές, στην Αττική και είναι σημαντικό, διότι δίνεται η ευκαιρία σε μη Έλληνες, σε Ευρωπαίους εθελοντές, να γνωρίσουν από κοντά το πρόβλημα της προσφυγής κρίσης και να συνδράμουν και αυτοί σε ό,τι κάνουμε στην Ελλάδα.

Ένα άλλο σημαντικό στοιχείο είναι ότι η κοινωνική δράση των προσκόπων γίνεται, σε τοπικό επίπεδο, σε κάθε σημείο της χώρας. Έτσι, λοιπόν, επιλέγουμε να μη διοργανώνουμε πολλές πανελλήνιες δραστηριότητες, σχετικές με αυτό το αντικείμενο, αλλά θεωρούμε πιο σημαντικό να υπάρχει κοινωνική τοπική παρέμβαση, σε κάθε γειτονιά, γιατί πραγματικά εκεί υπάρχει μεγαλύτερη αξία και μεγαλύτερη δυνατότητα να βοηθήσουμε το τοπικό κοινωνικό σύνολο.

 Εδώ, ενδεικτικά, φαίνονται κάποιες δραστηριότητες, σε διάφορες γειτονιές της χώρας, οι οποίες έχουν γίνει, στο πλαίσιο του προγράμματος «Να βοηθώ», που τρέχουν Έλληνες πρόσκοποι, το οποίο αποσκοπεί στο να προσφέρουμε οποιαδήποτε μικρή βοήθεια μπορούμε, σε οτιδήποτε μπορεί να χρειαστεί, σε κάθε τοπική κοινωνία.

 Τέλος, ο άξονας ο τελευταίος, στον οποίον είναι σημαντική η δραστηριότητα των Ελλήνων προσκόπων, είναι η διά βίου μάθηση.

Είναι ένας οργανισμός μάθησης το σώμα Ελλήνων Προσκόπων, διότι παρέχει εκπαίδευση στα μέλη του, η οποία αποσκοπεί στο να βοηθήσει τους νέους να αποκτήσουν μια σφαιρική γνώση, να διαμορφώσουν μια σφαιρική προσωπικότητα, η οποία ακριβώς θα τους βοηθήσει, ώστε να γίνουν χρήσιμοι και ενεργοί πολίτες στο αύριο είτε συνεχίσουν να είναι μέλη του προσκοπισμού είτε δεν συνεχίσουν.

 Αυτό, λοιπόν, που ενδιαφέρει είναι ο ίδιος ο νέος να αποκτήσει όλα εκείνα τα εφόδια, τις ικανότητες και τις δεξιότητες, οι οποίες θα τον βοηθήσουν στη μετέπειτα ζωή του.

Στο πλαίσιο αυτό, έχουμε αναπτύξει εκπαιδευτικά προγράμματα, σύγχρονα, που περιλαμβάνουν και σύγχρονη και ασύγχρονη εκπαίδευση, την οποία παρέχουμε στα μέλη μας ως επί το πλείστον δωρεάν, προσπαθώντας να τους δώσουμε τα κατάλληλα στοιχεία και για να μάθουν να ξέρουν πώς πρέπει να κάνουν το προσκοπικό πρόγραμμα σε παιδιά και σε αυτό έχει ιδιαίτερη σημασία ότι δίνουμε έμφαση στην ασφάλεια των παιδιών και στο “Safe from Heart”, το οποίο έχουμε εντάξει στα εκπαιδευτικά μας προγράμματα. Και βέβαια, στο πώς μπορούν να βοηθήσουν τα παιδιά και τους νέους να γίνουν χρήσιμοι και ενεργοί πολίτες.

Υπάρχουν πολλές έρευνες, οι οποίες έχουν αποδείξει ότι ο προσκοπισμός συμβάλει θετικά στην ζωή των νέων ανθρώπων, οι οποίες είναι στη διάθεσή σας και μπορούμε να τις δούμε και πιο αναλυτικά.

Και βέβαια, είναι σημαντικό ότι ειδικά η εκπαίδευσή μας είναι αναγνωρισμένη από θεσμικούς φορείς, πιστοποιημένη και για τη μεθοδολογία της και για το περιεχόμενο της.

Το έργο των Ελλήνων προσκόπων θεωρούμε ότι βοηθάει τους νέους και τις νέες να κερδίσουν κάτι από αυτό, το οποίο, κυρίως, θα τους βοηθήσει στην ζωή τους την επαγγελματική και την κοινωνική. Για μας αυτό είναι το πιο σημαντικό και αυτό προσπαθούμε να κάνουμε τα 110 χρόνια της ιστορίας μας. Ευχαριστώ πολύ.

 ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ για την αναλυτική περιγραφή.

Να πω ότι η Βουλή, με απόφαση του Προέδρου της, ενισχύει το Σώμα, φέτος. Νομίζω ότι πέρα από την οικονομική ενίσχυση, είναι ουσιαστική η ενίσχυση και η δυνατότητα, που δίνεται στο Σώμα να αναπτύξει τις θέσεις και τις προοπτικές του και να περιγράψει ευκρινέστερα τις δυνατότητες και τα φυσιογνωμικά του χαρακτηριστικά, που, ούτως ή άλλως, αλλάζουν και εξελίσσονται στο χρόνο.

Θα ήθελα να ξεκινήσουμε με τις τοποθετήσεις, που ενέχουν, πιθανόν και ερωτήσεις και τις οποίες πρέπει να σημειώνετε, αγαπητοί κύριοι, και να απαντήσετε στο τέλος, μετά τις τοποθετήσεις των Βουλευτών των πολιτικών Κομμάτων.

Τον λόγο έχει ο κύριος Εμμανουηλίδης, εκ μέρους του ΣΥ.ΡΙΖ.Α..

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Κατ’ αρχάς, να καλωσορίσουμε τους φιλοξενούμενους. Ενδιαφέρουσα, οπωσδήποτε, η ενημέρωση, που προσφέρθηκε στο Σώμα.

 Ο θεσμός του προσκοπισμού, πράγματι, έχει ενδιαφέρον, υπό την έννοια ότι είναι μια λειτουργία, που, σε κρίσιμες ηλικίες για τον άνθρωπο, παρέχει στοιχεία κοινωνικοποίησης.

Η δομή είναι τέτοια, που, θα έλεγα ότι δίνει τη δυνατότητα σε νέα παιδιά να ζήσουν σε πνεύμα ομάδας και αυτό έχει, οπωσδήποτε, τα θετικά αντίβαρα.

Όπως, μέσα στο χρόνο, έζησα τον προσκοπισμό - χωρίς να έχω κάποια βιωματική σχέση, αλλά μέσα από συνομήλικους των παιδικών μου χρόνων – έβλεπα ότι είχε ενδιαφέρον το Σαββατοκύριακο, το οποίο γέμιζε, μέσα από συγκεκριμένες δραστηριότητες, που είχαν τα διάφορα συστήματα στον προγραμματισμό τους. Θα έλεγα ότι ήταν προχωρημένες οι απόψεις και οι σχέσεις με το περιβάλλον. Υπό αυτή την έννοια, ήταν πράγματι πολύ μπροστά, διότι μιλάμε για τις δεκαετίες του ‘60, του ‘70, εκεί που η περιβαλλοντική συνείδηση δεν ήταν αναπτυγμένη και διαχυμένη στην κοινωνία στον πρέποντα βαθμό.

Εκτιμώ και αυτό είναι προσωπική κατάθεση, ότι λιγότερο ήταν το ενδιαφέρον και η παρέμβαση σε κοινωνικά θέματα, δηλαδή, υπήρχε ένα υπερβάλλον ενδιαφέρον, προς τη σωστή κατεύθυνση, για τη σχέση του ατόμου με το περιβάλλον, με την κοινωνία, για λόγους που δεν γνωρίζω, αλλά υποθέτω, πάντως, επειδή είναι ένα κρίσιμο στη διαχείριση θέμα, να αφήνει ο Προσκοπισμός σε δεύτερη και τρίτη ιεράρχηση.

Εκτίμηση - πάντα προσωπική - είναι ότι μέσα από την πυραμίδα, με την οποία ιεραρχείται και λειτουργεί το σύστημα του Προσκοπισμού, δεν έχει τη δυνατότητα να παρουσιάζει την ευελιξία, που υπαγορεύεται, από τις καινούργιες συνθήκες. Οι ρυθμοί της ζωής είναι ιλιγγιώδεις και μέσα από αυτή την οργάνωση, λογικό είναι να μην υπάρχει δυνατότητα αυτά τα βήματα να παρακολουθούνται στον ανάλογο βαθμό.

Πάντως, το γεγονός ότι υπάρχει αυτή η οργάνωση και δίνει τη δυνατότητα σε νέα παιδιά, σε νέους ανθρώπους να οργανώνουν κομμάτια της καθημερινότητας, μέσα από μια συλλογική έκφραση, έχει ένα ενδιαφέρον και νομίζω ότι αυτό πρέπει να καταγράψουμε. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε τον κύριο Εμμανουηλίδη.

Μια ερώτηση, που θα έβαζα και εγώ και θα μπορούσε να περιληφθεί στις απαντήσεις, είναι να μας περιγράφατε, λίγο ευκρινέστερα, την εξέλιξη από το εξωαστικό μοντέλο, που ήταν στα πρώτα βήματα του Προσκοπισμού, στο αστικό μοντέλο. Με την έννοια ότι αυτά τα παιδιά, όχι μόνο κατοίκησαν στην πόλη, αλλά έχασαν και την παράσταση της φύσης. Αυτή την αλλαγή θα μπορούσατε να μας περιγράψετε λίγο πιο αναλυτικά.

Τώρα, το λόγο έχει η κυρία Κεφαλογιάννη εκ μέρους της Νέας Δημοκρατίας.

ΟΛΓΑ ΚΕΦΑΛΟΓΙΑΝΝΗ : Ευχαριστώ, κύριε Πρόεδρε. Πρώτα απ’ όλα, θα ήθελα να σας καλωσορίσω στην κοινή συνεδρίαση των Επιτροπών Μορφωτικών και της Ειδικής Επιτροπής Ισότητας, Νεολαίας και Δικαιωμάτων του Ανθρώπου και να σας ευχαριστήσω για την ενημέρωση, που υπογραμμίζει την αδιάλειπτη προσφορά, τη δική σας, στο κοινωνικό σύνολο και τους αγώνες του έθνους.

Όλοι εμείς, που προσβλέπουμε, σε μια κυρίαρχη Ελλάδα, στην κοινωνική ευημερία, στην κοινωνική ειρήνη και την προκοπή, συνειδητοποιούμε ότι διανύουμε μια εποχή, όπου οι αξίες είναι υπό διωγμό, η Παιδεία είναι φτωχή, η κοινωνία είναι σε πτώση. Οι δυσάρεστες αυτές συνθήκες, που βιώνουμε, καθημερινά, σε συνδυασμό με την οικονομική κρίση, που ακόμα βρίσκεται σε εξέλιξη, έχουν, δυστυχώς, αποξενώσει τις νέες γενιές των Ελλήνων από ουσιαστικές έννοιες και συμπεριφορές, που είναι απαραίτητες για την κοινωνική ανάπτυξη και την πρόοδο της κοινωνίας και της χώρας.

Η Παιδεία βρίσκεται σε έλλειμμα, η Κοινωνία σε αποσύνθεση, κάποιες αρχές, που είναι πολύ βασικές, είναι υπό διωγμό και απειλούνται από την κατάργηση της οποιασδήποτε αριστείας, μέσα σε ένα καθεστώς, όπου επιβραβεύεται η άγνοια, η βία και η αναρχία.

Το χειρότερο δε είναι ότι δεν υπάρχουν πλέον κοινωνικά πρότυπα προς μίμηση.

Ο προσκοπισμός συνέβαλε στη διάπλαση πολλών γενεών Ελλήνων, με θαυμάσια αποτελέσματα. Είναι ένας θεσμός, που επιβραβεύει την αλληλεγγύη και την ομαδικότητα, εξάρει την τιμιότητα και την τήρηση των κανόνων και φέρνει τους νέους κοντά στη φύση, την οποία μαθαίνουν να σέβονται και να προστατεύουν.

Ο προσκοπισμός, επί δεκαετίες, συνέβαλε στη γαλούχηση των νέων Ελλήνων και τους εφοδίασε, με τις απαραίτητες γνώσεις, για να αγωνιστούν για το κοινωνικό καλό και τα εθνικά ζητήματα, όταν η περίσταση το καλούσε.

Από το 1910, όταν, όπως μας είπατε και εσείς, ο Αθανάσιος Λευκαδίτης ίδρυσε τον προσκοπισμό στην Ελλάδα, ο ελληνικός προσκοπισμός βίωσε αιματηρά γεγονότα και οι πρόσκοποι αγωνίστηκαν γενναία, για τα ιερά των Ελλήνων. Μέσα από τις ασκήσεις, την ομαδικότητα και το δεκάλογο, που κάθε πρόσκοπος εφαρμόζει, στην καθημερινότητα του, οι Έλληνες κατορθώσαμε πολλά τόσο σε καιρό ειρήνης όσο και σε δύσκολους καιρούς. Ο προσκοπισμός δίδαξε το πολυτιμότερο αγαθό, σε πολλές γενιές Ελλήνων, την κοινωνική αλληλεγγύη και την αγαθή συνύπαρξη των ανθρώπων, την ισότητα, την πειθαρχία στις αρχές, τη δημοκρατική συνύπαρξη, στοιχεία, που λείπουν, σήμερα, από την Ελλάδα, που αποτελούν, όμως, τα ύψιστα συνεκτικά στοιχεία της πολιτισμένης κοινωνίας.

Με χαρά, ακούσαμε ότι ο θεσμός εξελίσσεται και είναι πάντα κοντά στις σύγχρονες ανάγκες, όπως για παράδειγμα, αυτό το διάστημα κοντά στους συνανθρώπους μας, που έχουν πληγεί, από την προσφυγική κρίση. Γι’ αυτό, λοιπόν, σας οφείλουμε πάρα πολλά και θα στηρίξουμε κάθε προσπάθεια σας, ώστε να συνεχίσετε να προσφέρετε στην κοινωνία και κρατάω αυτό που είπε ο κ. Μητρομάρας ότι «αν γίνουμε εμείς καλύτεροι, θα γίνει ο κόσμος καλύτερος» και πιστεύω ότι ισχύει και για όλους εμάς, εδώ μέσα.

Θα ήθελα, λοιπόν, καταλήγοντας να κάνω δύο ερωτήσεις. Να μας πείτε πόσα νεαρά παιδιά εισάγονται, ετησίως, στον προσκοπισμό, εδώ στην Ελλάδα και με ποιον τρόπο γίνεται η ενημέρωση των γονέων ή και των παιδιών, για να ενταχθούν και να συμμετέχουν. Επίσης, θα ήθελα να μάθω, αν υπάρχουν συγκριτικά στοιχεία και αν θα μπορούσε, πιστεύετε, να βοηθήσει η Βουλή πιο ενεργά στον προσκοπισμό και αν, τέλος, μπορούμε να δώσουμε κάποιες λύσεις σε προβλήματα, που αντιμετωπίζετε. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ την κυρία Κεφαλογιάννη.

Το λόγο έχει η κυρία Κεφαλίδου, εκ μέρους της Δημοκρατικής Συμπαράταξης.

ΧΑΡΑ ΚΕΦΑΛΙΔΟΥ: Ευχαριστώ, κύριε Πρόεδρε. Να σας καλημερίσω, με τη σειρά μου. Χαιρόμαστε, ιδιαίτερα, που σήμερα, σε μια διαφορετική από τις συνηθισμένες διαδικασίες της Επιτροπής μας, έχουμε τη χαρά να σας ακούμε.

Εγώ, επειδή προέρχομαι από ένα νομό της περιφέρειας, το Νομό Δράμας, πρέπει να σας πω ότι τα πράγματα εκεί είναι πραγματικά, πολύ απλά, σε ό,τι αφορά και τη δράση σας και την παρουσία σας και τον τρόπο, που οι γονείς αγκαλιάζουν όλη αυτήν την προσπάθεια. Και γιατί είναι απλά; Γιατί είστε παντού. Είναι πάρα πολύ έντονη η παρουσία, σε όλες τις κοινωνικές δράσεις. Θα σας έλεγα, τελευταία, με το θέμα της προσφυγικής κρίσης, ήταν και συγκινητική, αλλά και εξαιρετικά αποτελεσματική η παρουσία των προσκόπων, που έχουμε στη Δράμα, σε θέματα, όχι μόνο βοήθειας, στην πρώτη εγκατάσταση, συλλογής κάποιων απαραίτητων ρούχων, ιατροφαρμακευτικού υλικού, τα συσσίτια, που οργανώνονται. Ήταν εξαιρετικά συγκινητική η παρουσία των προσκόπων, στην πρώτη γραμμή και δεν σας κρύβω ότι περισσότερες οικογένειες επιλέγουν να στείλουν τα παιδιά τους στο Σώμα Προσκόπων, που υπάρχει στη γειτονιά, γιατί τους δίνει τη δυνατότητα να έχουν μια πολύπλευρη δραστηριότητα και το λέω αυτό, γιατί νομίζω ότι, με έναν τρόπο, περιγράψατε βασικές αρχές και αξίες, που κάθε ελληνική οικογένεια θέλει να περάσει στα νέα μέλη της.

Ομαδικό πνεύμα, υπευθυνότητα, σεβασμός, αλληλεγγύη, ανιδιοτέλεια, αυτοπειθαρχία, είναι νομίζω λέξεις, που δε χρειάζεται κανείς να τις χρησιμοποιήσει, γιατί το βλέπει να γίνεται πράξη, όταν ένα παιδί συμμετέχει, σε μια τέτοια δραστηριότητα προσκοπική και εγώ θα σας έλεγα αυτό, που εμένα έχει χαρακτηρίσει, από τα παιδικά μου χρόνια, είναι η πολύ μεγάλη αγάπη στο φυσικό περιβάλλον, στην προστασία του, σε μια εποχή, που ακόμα δεν το καταλαβαίναμε πόσο πολύτιμο είναι, γιατί τα θεωρούσαμε και όλα δεδομένα.

Υπάρχει, λοιπόν, από τη δική σας πλευρά, μια δυνατότητα πολύπλευρη, δίνετε το ερέθισμα στα νέα παιδιά, για να μπορέσουν να ασχοληθούν ουσιαστικά. Επειδή είστε και μια οργάνωση διεθνής, νομίζω ότι σε ένα βαθμό είστε και πρέσβης της ελληνικής κοινωνίας, σε διεθνές επίπεδο.

Στις δύσκολες, πραγματικά, στιγμές, που περνάει αυτή τη στιγμή η πατρίδα μας, μόνο θετικό πρόσημο μπορεί να βάλει κανείς στις δράσεις σας και γι΄ αυτό θέλουμε να πούμε ένα μεγάλο ευχαριστώ. Να συνεχίσετε το έργο σας, γιατί έχει και ανταπόκριση, αλλά και αποτέλεσμα.

Η μόνη ερώτηση, που θέλω να σας κάνω, είναι, εάν θεωρείτε ότι η ελληνική πολιτεία έχει συμβάλει νομοθετικά στο να σας δώσει δυνατότητες να ολοκληρώσετε το έργο σας ή αν όχι, αν μπορείτε να μας κάνετε κάποιες προτάσεις, για να μπορούμε να είμαστε πιο ουσιαστικοί, σε εποχές που, έτσι κι αλλιώς, είναι κρίσιμες και χρειάζεται να υπάρχει αλληλεγγύη, αποτελεσματικότητα και στόχευση σε ό,τι κάνουμε.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Όντως, υπήρχε ένα είδος προαισθήματος και ανέπτυξαν τη συνείδηση της φύσης πολύ πριν τεθούν τα ερωτήματα και οι οικολογικές ανησυχίες και εν μέρει εξηγείται από το γεγονός ότι ήταν παιδιά της φύσης. Η ελληνική ανάπτυξη ήταν στη φύση, εννοώ, προπολεμικά, πριν την αστικοποίηση, αλλά αυτό δίνει ένα πολύ μεγάλο ενδιαφέρον και ένα βάθος γνώσης, που έχουν σε σχέση και με την εξέλιξη της ελληνικής κοινωνίας.

Το λόγο έχει ο κ. Δελής, από το Κ.Κ.Ε..

ΙΩΑΝΝΗΣ ΔΕΛΗΣ: Δεν έχω να ρωτήσω κάτι την ηγεσία του Σώματος Ελλήνων Προσκόπων, παρά μόνο να την ευχαριστήσω για την ενημέρωση.

Θα ήθελα να πω μονάχα ότι και αυτή η οργάνωση έχει ένα κρίσιμο ρόλο και κρίσιμο χαρακτήρα, από τη στιγμή, που αφορά σε πολύ κρίσιμες ηλικίες, στη διαμόρφωση της συνείδησης εκ των πραγμάτων. Με αυτή την έννοια, σταματώ εδώ. Ήταν ενδιαφέροντα τα όσα ακούσαμε και θα ακούσουμε και τις απαντήσεις, που θα δώσουν.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Εσείς δεν ήσασταν, δηλαδή, ούτε πρόσκοπος ούτε ναυτοπρόσκοπος, κ. Δελή;

ΙΩΑΝΝΗΣ ΔΕΛΗΣ : Όχι.

ΙΣΙΔΩΡΟΣ ΚΑΝΕΤΗΣ (Πρόεδρος του Διοικητικού Συμβουλίου ΣΕΠ): Κύριε Δελή, ένα μέλος του Κομμουνιστικού Κόμματος Ελλάδος, που, δυστυχώς, έχει αποβιώσει, ήταν ένθερμος πρόσκοπος, ο Ορέστης Κολοζώφ, ο οποίος μέχρι τα μεγάλα του χρόνια ήταν θερμός υποστηρικτής. Απλά το λέω, για ενημέρωση των νεότερων. Επίσης, ο Λεωνίδας Κύρκος ήταν ένας από τα στελέχη, που μας αγαπούσε, ιδιαιτέρως. Υπήρξαν και οι δύο πρόσκοποι στα νιάτα τους. Νομίζω ότι και ο κ. Σοφιανός υπήρξε πρόσκοπος.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ.: Ακριώτης Γιώργος, Μορφίδης Κωνσταντίνος, Αυλωνίτου Ελένη, Βαγενά Άννα, Βάκη Φωτεινή, Βαρδάκης Αθανάσιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Καματερός Ηλίας, Κωνσταντινέας Πέτρος, Ρίζος Δημήτριος, Μιχελής Αθανάσιος, Πάντζας Γεώργιος, Ιγγλέζη Αικατερίνη, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουτσούμπα Ανδρέα, Στύλιος Γεώργιος, Γρηγοράκος Λεωνίδας, Κωνσταντινόπουλος Οδησσέας, Γρέγος Αντώνιος, Ηλιόπουλος Παναγιώτης, Μπαρμπαρούσης Κώστας και Δελής Ιωάννης.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου**,** παρόντες ήταν οι Βουλευτές κ.κ.: Καραγιάννης Ιωάννης, Ζεϊμπέκ Χουσεϊν, Παπαφιλίππου Γεώργιος, Καρασαρλίδου Ευφροσύνη, Καστόρης Αστέριος, Μεγαλοοικονόμου Θεοδώρα, Σταματάκη Ελένη, Βαγιωνάκη Ευαγγελία, Ψυχογιός Γεώργιος, Βούλτεψη Σοφία και Σαχινίδης Ιωάννης.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Κατσίκης, εκ μέρους των ΑΝ.ΕΛ..

ΚΩΝΣΤΑΝΤΙΝΟΣ ΚΑΤΣΙΚΗΣ: Θέλω να μου επιτρέψετε, καταρχάς και αφού ευχαριστήσω τους αγαπητούς προσκεκλημένους, να πω ότι αποτελεί για μένα αυτή η συνεδρίαση μια πάρα πολύ σημαντική, ευχάριστη και ξεχωριστή, θα έλεγα, πρωτόγνωρη συνεδρίαση, όταν οι αξίες του προσκοπισμού συναντώνται μέσα από συνεδρίαση Επιτροπής κοινοβουλευτικού έργου.

Θα μπορούσα δε να χαρακτηρίσω αυτή τη συνεδρίαση μια συνεδρίαση αναμόχλευσης των παιδικών και εφηβικών μας αναμνήσεων. Ίσως, για τους νεότερους συναδέλφους να μη συμβολίζει το σημερινό προς συζήτηση θέμα κάτι σημειολογικό. Για τη γενιά τη δική μας, των πενηντάρηδων - εγώ έχω ξεπεράσει και τους πενηντάρηδες σε ηλικία- τέτοιες αναμνήσεις αποτελούν το θείο βάλσαμο των δύσκολων ημερών, που διανύουμε και έχουμε ευθύνη να τις φροντίσουμε, γιατί για εμάς πια δεν θα ξαναγίνουν στιγμές.

Μπορούν, όμως, να γίνουν στιγμές και μάλιστα όμορφες για τους επιγόνους μας. Ο προσκοπισμός, από την ημέρα, που συνελήφθη ως ιδέα και υλοποιήθηκε ως πράξη, αποτέλεσε ύψιστη μορφή εθελοντισμού. Η προσπάθεια αυτής της εθελοντικής και μη πολιτικής παιδαγωγικής κίνησης, που σκοπό έχει να συμβάλει στη σωματική, πνευματική, διανοητική και κοινωνική ανάπτυξη παιδιών και εφήβων, μέσω της διαπαιδαγώγησης, θεωρώ πως εκπληρώνει άριστα το σκοπό της. Ο προσκοπισμός διακρίνεται για το ανθρωπιστικό του υπόβαθρο, χωρίς διακρίσεις φυλής, καταγωγής, ιδεολογίας και πίστης, το οποίο και υπεραμύνθηκε, καθιστώντας ατελέσφορες τις όποιες προσπάθειες καπηλείας, που αντιμετώπισε.

Η Ελλάδα υπήρξε από τις πρώτες χώρες, που γρήγορα αντελήφθη τη σπουδαιότητα του προσκοπισμού και ήδη από το 1910, ο πρωτοπόρος Κεφαλλονίτης καθηγητής, Αθανάσιος Λευκαδίτης, ιδρύει με μαθητές του από το Λύκειο Μακρή, την πρώτη ομάδα Ελλήνων προσκόπων. Μελετώντας την αποστολή του προσκοπισμού, μεταλαμπαδεύει στα νεαρά παιδιά την αναγκαιότητα της εκπαίδευσης, προσαρμοσμένης, όμως, σε ένα σύστημα αξιών, που η εθελούσια εφαρμογή της θα συντελέσει στην ανοικοδόμηση ενός κόσμου καλύτερου, όπου οι άνθρωποι θα ολοκληρώνονται και θα διαδραματίζουν εποικοδομητικό ρόλο στην κοινωνία.

Η αξιοποίηση των δυνατοτήτων του κάθε ανθρώπου και η υπεύθυνη παρουσία του, ως μέλους της τοπικής, της εθνικής και εν τέλει της διεθνούς κοινότητας, αποτελεί τον ακρογωνιαίο λίθο του σκοπού του προσκοπισμού.

Οι θεμελιώδεις αρχές του προσκοπισμού, όπως αυτές προσδιορίζονται στις τρεις γενικές αρχές λειτουργίας του, είναι αντιπροσωπευτικές των θεμελιωδών νόμων της ίδρυσής του και του πιστεύω του. Η προσήλωση στις πνευματικές αξίες της πίστης, στη θρησκεία και η προσήλωση στις υποχρεώσεις, που απορρέουν από αυτήν, συνοψίζεται στην αρχή του καθήκοντος προς τον Θεό. Την αφοσίωση στη χώρα, σε αρμονία, πάντοτε, με την προώθηση της διεθνούς ειρήνης, της συνεργασίας και της συμμετοχικής κοινωνικής προσφοράς, με σεβασμό στην ανθρώπινη αξιοπρέπεια, αντιπροσωπεύει η δεύτερη θεμελιώδης αρχή, αυτή δηλαδή, του καθήκοντος προς τους άλλους. Η αναγκαιότητα ενδοσκόπησης και ανάληψης ευθύνης για την εξέλιξη του εαυτού μας, μέσω της ανάπτυξης των δικών μας δυνατοτήτων, αποτελούν την ουσία της θέσπισης της τρίτης αρχής, που αφορά το καθήκον προς τον εαυτό μας.

Η συμμετοχή των προσκόπων σε κοινωνικά κινήματα, για την υπεράσπιση των ατομικών και κοινωνικών δικαιωμάτων, χωρίς ίχνος εμπλοκής τους, σε αγώνα για την εξουσία, τους έχει καταστήσει ιδιαίτερα συμπαθείς στην πλειονότητα των πολιτών, εμπιστευόμενοι την ανιδιοτέλεια και την προσφορά τους.

Η ελληνική δε οικογένεια των προσκόπων έχει βιώσει την πιο αιματηρή πτυχή στον παγκόσμιο καιροσκοπισμό. Είναι γνωστό το πώς σφαγιάστηκαν 31 Μικρασιάτες πρόσκοποι, στις 17 Ιουνίου 1919, από Τούρκους Τσέτες, στο Αϊδίνι της Μικράς Ασίας, προσπαθώντας να βοηθήσουν άμαχους και γυναικόπαιδα, που εγκατέλειπαν την πόλη τους, φοβούμενοι τον εξανδραποδισμό τους. Τρία χρόνια αργότερα, το 1922, η ίδια τραγωδία επαναλήφθηκε στα Σώκια Ιωνίας, όπου 78 πρόσκοποι εκτελέστηκαν από Τούρκους σφαγείς και στην Κάτω Παναγιά, όπου 13 νεαροί πρόσκοποι σφαγιάστηκαν από τους Τούρκους, που εισέβαλαν στο χωριό, μετά την υποχώρηση του ελληνικού στρατού.

Αναφέρθηκα στις τραγικές στιγμές του 1922, καθώς τα τελευταία χρόνια η νησιωτική μας χώρα κλήθηκε να διαχειριστεί μια ακόμα μαζική ροή μεταναστών και προσφύγων από τα παράλια της Τουρκίας, αν και αυτή τη φορά, με διαφορετικά ποιοτικά χαρακτηριστικά.

Και σε αυτή τη σύγχρονη, λοιπόν, δραματική συγκυρία, το έργο και η δράση του Σώματος των Ελλήνων Προσκόπων αξίζει αναγνώρισης, καθώς, όπως και πριν από έναν αιώνα, έτσι και στις μέρες μας, οι πρόσκοποι επιστρατεύτηκαν στην πρώτη γραμμή και προσέφεραν πολύτιμες υπηρεσίες στη διαχείριση της προσφυγικής κρίσης. Η ενεργός δράση τους, σε ολόκληρη την ελληνική επικράτεια, από την Ειδομένη και τη Λέσβο, την Καβάλα και τη Ρόδο, μέχρι τον Πειραιά και την Αθήνα, η αγαστή συνεργασία τους με την Πολιτεία, αλλά και με οργανώσεις, όπως οι «Γιατροί του κόσμου», αποτέλεσε ένα ακόμα υπόδειγμα εθελοντικής προσφοράς προς τον συνάνθρωπο.

Το Σώμα Ελλήνων Προσκόπων, η μεγαλύτερη σήμερα κοινωνική οργάνωση στην Ελλάδα, αριθμεί περισσότερα από 25.000 μέλη και προσκοπικές οικογένειες.

Οι πρόσκοποι είναι οι πρεσβευτές αξιών ανιδιοτελούς κοινωνικής προσφοράς με αγάπη προς τον συνάνθρωπο. Αποτελούν πρότυπο μοντέλο οργάνωσης και πειθαρχίας και αυτό είναι πολύ σημαντικό, με πίστη στην τήρηση της ιεραρχίας, με ηθική που διακρίνεται για την ευσπλαχνία απέναντι στους αδύναμους και όλους όσους έχουν ανάγκη βοηθείας.

Η ελληνική πολιτεία, αναγνωρίζοντας και υιοθετώντας, ταυτόχρονα, το σύνολο των αρετών, που διατρέχουν το Σώμα Ελλήνων Προσκόπων, προχώρησε, πριν από είκοσι χρόνια, στην ίδρυση της Ελληνικής Προσκοπικής Κοινοβουλευτικής Ένωσης.

Η συμμετοχή εκπροσώπων του Ελληνικού Κοινοβουλίου στις δομές του Σώματος Ελλήνων Προσκόπων αποτελεί μια ακόμα θεσμική διάσταση και προσδίδει πολλαπλασιαστική ισχύ στην κατανόηση της ανάγκης συνεργασίας και ειρηνικής συμβίωσης όλων των ανθρώπων, στην αποφυγή φυλετικών, θρησκευτικών, πολιτικών, οικονομικών και κοινωνικών διακρίσεων, ανά τον κόσμο.

Καλό είναι να θυμόμαστε πως όλες οι παραπάνω αξίες, όλα τα παραπάνω ιδανικά, αποτελούν θεμελιώδη συστατικά της ελληνικής δημοκρατίας, εδώ και χιλιετίες. Έχουμε, επομένως, κύριε Πρόεδρε, κύριοι συνάδελφοι, το ηθικό και ιστορικό χρέος να συνεχίσουμε να τους υπηρετούμε. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Κατσίκη.

Τον λόγο έχει από την Ένωση Κεντρώων ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Καλησπέρα σας. Θέλω, πρώτα απ' όλα, να σας ευχαριστήσω για την ενημέρωση, που μας κάνατε. Πραγματικά, είναι πολύ σπουδαίο το έργο σας και θα έπρεπε να δίνεται ακόμη συχνότερα το βήμα, έτσι ώστε να ακούγεται αυτό, που κάνετε, προς παραδειγματισμό για τους υπόλοιπους οργανισμούς.

Είναι εξαιρετικά σημαντική η προσφορά στην ελληνική κοινωνία και αυτό πρέπει να το τονίσουμε. Έχετε δείξει ότι με μια σταθερότητα, χωρίς, όμως, να παραβλέπετε την εξέλιξη των πραγμάτων, εσείς κάνετε όσο το δυνατόν μεγαλύτερες προσπάθειες, έτσι ώστε να βγαίνουν στην κοινωνία μας καλύτεροι άνθρωποι, αναπτύσσοντας υψηλό αίσθημα κοινωνικής ευθύνης, την οικολογική συνείδηση, το πώς θα μπορούν οι νέοι, αλλά και μεγαλύτεροι άνθρωποι να συνεργασθούν μεταξύ τους. Πραγματικά, χαίρομαι πολύ, που παρευρεθήκαμε, σήμερα, σε αυτή τη συνεδρίαση των Επιτροπών, διότι είχαμε τη δυνατότητα να ακούσουμε όλα όσα προσφέρετε και να ακουστούν και στον κόσμο ευρύτερα.

Πιστεύω ότι κάθε κυβέρνηση έχει υποχρέωση να υποστηρίξει αυτό το πολύ σημαντικό σας έργο και είναι και άξιος συγχαρητηρίων ο Πρόεδρος, κ. Σεβαστάκης, που αποφάσισε να γίνει σήμερα αυτή η συζήτηση.

Δεν μπορούμε να αμφισβητήσουμε το τι έχετε προσφέρει. Ελπίζουμε να είστε και εσείς ικανοποιημένοι από τις όσες βοήθειες μπορούμε να δώσουμε και έχετε λάβει από το ελληνικό κοινοβούλιο και θα θέλαμε να ακούσουμε, αν μπορείτε ή αν έχετε κάτι άλλο, το οποίο μπορούμε να προσφέρουμε και εμείς στο τόσο σημαντικό σας έργο. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Μεγαλομύστακα και για τα καλά του λόγια για το Προεδρείο.

Από το «Ποτάμι», τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Ευχαριστώ, κύριε Πρόεδρε. Να ευχαριστήσω και τον κ. Κανέτη και τον κ. Μητρομάρα, που ουσιαστικά μας έκαναν μια πολύ ενδελεχή παρουσίαση για το Σώμα Ελλήνων Προσκόπων και για το προσκοπικό κίνημα. Να ευχαριστήσω και εσάς, κύριε Πρόεδρε, που πήρατε την πρωτοβουλία να τους καλέσετε.

Το Σώμα Προσκόπων είναι ένας υπεραιωνόβιος θεσμός, με μεγάλη κοινωνική προσφορά, προς το παρόν με 25.000 μέλη, που ελπίζουμε να αυξηθούν ακόμη περισσότερο. Για να είμαι ειλικρινής, στα νιάτα μου δεν ήμουν μέλος της προσκοπικής κοινότητας, ήμουν της αθλητικής κοινότητας, αλλά αυτά τα δύο έχουν πάρα πολλά κοινά σημεία. Όπως ο αθλητισμός, πιστεύω, πως και ο προσκοπισμός σου αφήνει μια προίκα για όλη σου τη ζωή. Δηλαδή, τόσο η σωματική δραστηριότητα όσο ο εθελοντισμός, η προσφορά, η αλληλεγγύη, η ομαδικότητα που την έχουμε και στον αθλητισμό, κυρίως, η περιβαλλοντική συνείδηση - που ανέφερε και ο Πρόεδρος, προηγουμένως - μια τάση για την αειφορία, όλα αυτά είναι αξίες, τις οποίες τις έχει μεγάλη ανάγκη σήμερα η κοινωνία μας.

Ο προσκοπισμός είναι ένα φιλελεύθερο κίνημα. Υποστηρίζει την ανάπτυξη της προσωπικότητας των νέων, σ’ ένα πλαίσιο μη διακρίσεων καταγωγής, φυλής, χρώματος, πεποιθήσεων από την έναρξη της ίδρυσής του. Υποστηρίζει την ανάπτυξη του ατόμου, μέσα από την προσφορά στην κοινωνία και τη συνεχή και δια βίου εκπαίδευση, όπως ακούστηκε και προηγουμένως. Εδώ να πω ότι δεν υπάρχουν και πολλές εξωσχολικές δραστηριότητες, που να συνδυάζουν τη ζωή στη φύση, με την κοινωνική ευαισθητοποίηση και την ανάπτυξη συνείδησης ενός ενεργού πολίτη. Ούτε είναι τυχαίο ότι διαχρονικά πολλές εξέχουσες προσωπικότητες από το χώρο των τεχνών, της ακαδημαϊκής επιχειρηματικής κοινότητας και της πολιτικής έχουν υπάρξει πρόσκοποι.

Να πούμε και δύο λόγια για τη μεγάλη κοινωνική προσφορά των τελευταίων ετών, με πιο πρόσφατη κοινωνική συνεισφορά στις πρόσφατες πλημμύρες της Μάνδρας, μερικά χρόνια πίσω στις πυρκαγιές στην Ηλεία, πιο παλιά σεισμούς στην Αθήνα, συμμετοχή σε αναδασώσεις, καθαρισμούς δασών και παραλιών. Τώρα, πλέον, στο προσφυγικό, ακούσαμε για τη μεγάλη προσφορά του προσκοπικού κινήματος.

Θα ήθελα να κλείσω με μια ερώτηση, αφού συγχαρώ και τον κ. Κανέτη και τον κ. Μητρομάρα. Τι θεωρείτε από το υπάρχον νομοθετικό πλαίσιο - καθότι είμαστε στη Βουλή, που έχουμε τις νομοθετικές πρωτοβουλίες - που διέπει τον προσκοπισμό ότι θα χρειαζόταν κάποια βελτίωση, τροποποίηση, ώστε να ενισχυθεί ακόμη περισσότερο το προσκοπικό κίνημα στην Ελλάδα; Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ.

Το λόγο έχει η κυρία Μαγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ: Ευχαριστώ, κύριε Πρόεδρε. Θα ήθελα να σας ευχαριστήσω και εγώ, εκ μέρους μου. Σήμερα, είναι Τρίτη και 13 και είναι η μόνη Επιτροπή, που όλα τα μέλη συμφωνούμε. Είναι σημαντικός ο προσκοπισμός. Είναι η μόνη φορά, που δεν τσακωνόμαστε, συμφωνούμε, απόλυτα.

Εγώ θα ήθελα να ρωτήσω κάτι. Έχω εδώ, μπροστά μου, ότι «στις 27 Μαΐου του 1997 ιδρύθηκε η Ελληνική Προσκοπική Κοινοβουλευτική Ένωση». Λέει «σκοπός της Ελληνικής Προσωπικής Κοινοβουλευτικής Ένωσης είναι η συμπαράσταση του έργου, που επιτελείται, απ’ το Σώμα των Ελλήνων Προσκόπων, η υποβοήθηση της εφαρμογής των προσωπικών προγραμμάτων, η προώθηση των θεμάτων, που αφορούν στην ανάπτυξη του Σώματος των Ελλήνων Προσκόπων και η υποστήριξη των δραστηριοτήτων τους». Γράφει και άλλους σκοπούς. Μετά, βλέπω εδώ ότι έχουν γίνει παγκόσμιες συνελεύσεις. Δηλαδή, τον Ιανουάριο 1994, στο Σαντιάγκο της Χιλής, που συμμετείχαμε και εμείς, τον Αύγουστο του 1997, στη Μανίλα. Μάλιστα, στη Συνέλευση της Μανίλας, λέει «υιοθετήθηκε η διακήρυξη της Μανίλας, εστιάζοντας στην ανάγκη ν’ αναγνωρισθεί σε όλα τα πολιτικά επίπεδα, η αξία της παράλληλης εκπαίδευσης για τους νέους και ειδικότερα, η εργασία, που γίνεται, από οργανώσεις νεολαίας, όπως ο προσκοπισμός». Είναι σημαντικό αυτό που προαναφέρει.

Μετά, έχουμε τον Αύγουστο του 2000, στη Βαρσοβία, πάλι Παγκόσμια Προσκοπική Κοινοβουλευτική Ένωση, που είχαν συμμετάσχει και Έλληνες εκπρόσωποι. Εκεί αναφέρεται ότι «ενεκρίθηκαν τα σχετικά ψηφίσματα με θέμα τη “Μακροχρόνια Κυβερνητική Πολιτική για μία Εθνική Πολιτική Νεολαίας”».

Τέλος, 15 - 19 Δεκεμβρίου του 2003, στο Κάϊρο της Αιγύπτου, αποφασίζει η Γενική Συνέλευση για τα πιο κάτω θέματα. Λέει: «Γνωρίζοντας τις πολιτικές νοοτροπίες, προσφέρουμε περισσότερη ανεκτικότητα. Η εθνική πολιτική νεολαίας εξυπηρετεί τη νοοτροπία ειρήνης, ο διαθρησκευτικός διάλογος εξυπηρετεί την εκπαίδευση για την ειρήνη, οι κοινοβουλευτικοί μπορούν να υποστηρίξουν τις εθνικές προσκοπικές οργανώσεις, η συνεισφορά της Παγκόσμιας Οργάνωσης της Προσκοπικής Κίνησης στους εορτασμούς της Εκατονταετηρίδας του Προσκοπισμού, το 2007, υιοθετούμε, ομόφωνα, μετά από πρόταση της ελληνικής αντιπροσωπείας, την προώθηση προς τα εθνικά κοινοβούλια του θεσμού της εκεχειρίας, κατά τη διάρκεια των Ολυμπιακών Αγώνων».

Αναφέρει και δύο ακόμη: Τονίστηκε ο ρόλος του Κοινοβουλίου στην υποστήριξη της προσκοπικής κίνησης, σε εμπόλεμες περιοχές, καθώς επίσης και υποστήριξη της προσπάθειας των προσκοπικών οργανώσεων στην καταπολέμηση του HIV/AIDS και άλλων σοβαρών ασθενειών.

Τέλος, η αντιπροσωπεία της Ουγγαρίας πρότεινε να ιδρυθεί μία ομάδα εργασίας, που θα αποτελείται από φίλους της Παγκόσμιας Προσκοπικής Κοινοβουλευτικής Ένωσης για να εργαστεί για το ρόλο της δημοκρατίας στη νομοθεσία, για μία διακυβέρνηση ίσων ευκαιριών για όλους τους ανθρώπους, ανεξαρτήτως θρησκείας, σε τοπικό επίπεδο και σε συγκεκριμένες χώρες.

Θα ήθελα να σας ρωτήσω, όλα αυτά, που είδαμε, σε όλες αυτές τις Συνελεύσεις και όλες αυτές οι προτάσεις προχώρησαν, από πλευράς Κοινοβουλίων; Δεν μιλώ από πλευράς των Προσκόπων. Έχει προχωρήσει κάτι; Τότε, δεν ήμουν Βουλευτής και δεν το ξέρω. Γι' αυτό σας σας ρωτώ και πήγα τόσο παλιά. Οι Βουλευτές έχουν βοηθήσει σε όλα αυτά, που διάβασα, με τόσο ενδιαφέρον; Τι μπορούμε να κάνουμε εμείς; Πήραμε απόφαση, ως Κοινοβούλιο, να βοηθήσουμε και τι μπορούμε να κάνουμε, για να προχωρήσουμε περισσότερο;

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Ρίζος.

ΔΗΜΗΤΡΗΣ ΡΙΖΟΣ: Καλώς ήρθατε στην συνεδρίαση των Επιτροπών. Εγώ θα κάνω δύο παρατηρήσεις. Το Σώμα Ελλήνων Προσκόπων έχει αποδείξει ότι έχει μία πολύ μεγάλη προσαρμοστικότητα στους καιρούς. Δηλαδή, αν δούμε, ιστορικά, την πορεία του Σώματος Ελλήνων Προσκόπων δεν είναι το ίδιο. Όπως είπατε και εσείς, πρώτα ήταν διορισμένοι, ενώ τώρα είναι αιρετοί.

Εγώ δεν θα ξεχάσω ποτέ την κόντρα του Σώματος Ελλήνων Προσκόπων με τους Αλκίμους. Όπως αναφερθήκατε στην κόντρα του Σώματος Ελλήνων Προσκόπων με την ΕΟΝ του Μεταξά, αυτό επαναλήφθηκε και το ΄69-΄70 και το ζήσαμε πολύ έντονα.

Ένα τρίτο σημείο είναι η προσωπικότητα των στελεχών των Εθελοντών του Σώματος Ελλήνων Προσκόπων, που, κατά καιρούς, ειδικά στην επαρχία, έδωσαν το δικό τους «χρώμα» και έκαναν τις δικές τους προσπάθειες. Γι’ αυτό και συσπείρωναν, πολύ εύκολα, τα νέα παιδιά.

Οι νέοι πάντα έχουν έφεση στη φυσική δραστηριότητα και στην επαφή με τη φύση και γενικότερα με την ομαδικότητα. Το ζήτημα είναι ότι έφτασε το Σώμα Ελλήνων Προσκόπων να φύγει από το «στρατό». Δηλαδή, «εγώ διατάζω και όλοι οι άλλοι υπακούουν». Γι’ αυτό αναφέρθηκα και στην προσαρμοστικότητα του Σώματος Ελλήνων Προσκόπων.

Όσο κινείται μέσα σε αυτό το πλαίσιο, σε αυτά τα ενδιαφέροντα και σε αυτές δραστηριότητες, νομίζω ότι το Σώμα Ελλήνων Προσκόπων δεν έχει τίποτα να φοβηθεί, σε ό,τι αφορά στη δυναμικότητα, που θα επιδείξει, από δω και πέρα και στη μακροημέρευση.

Φυσικά, μέσα στα πλαίσια τα δύσκολα και τα πονηρά των καιρών μας, ίσως, δεν έχουμε πολύ μεγάλες οικονομικές δυνατότητες, για να το ενισχύσουμε, αλλά και η ηθική συμπαράσταση δεν πρέπει να μένει πίσω.

Οπότε, σας εύχομαι καλή δουλειά και προπαντός, να συνεχίσετε σε αυτόν τον τόνο και να εντείνετε την προσαρμοστικότητα στα κοινωνικά δεδομένα της Ελλάδας μας. Να είστε καλά.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει η κυρία Βαγενά.

ΑΝΝΑ ΒΑΓΕΝΑ: Ευχαριστώ, κύριε Πρόεδρε. Καταρχήν, ευχαριστούμε για την ενημέρωση, για την πρωτοβουλία που πήρε η Βουλή γι΄ αυτή τη συνάντηση, πραγματικά, είναι πολύ ενδιαφέρουσα. Ήθελα να ρωτήσω, εάν είναι διαφορετικός ο οδηγισμός από τον προσκοπισμό, γιατί εμείς οι γυναίκες ξέραμε τις οδηγούς.

Ανήκω σε μια γενιά μετεμφυλιακή, θα μου πείτε ότι δεν φαίνεται, αλλά είναι αλήθεια, σε λίγο θα γίνω 71 ετών, αυτό σημαίνει ότι έζησα τα παιδικά μου χρόνια, τη δεκαετία του 1950, με πολύ νωπά ακόμα τα τραύματα του εμφυλίου, σε μια επαρχιακή πόλη, στη Λάρισα. Στην επαρχία ήταν πιο έντονες αυτές οι καταστάσεις. Για εμάς οι πρόσκοποι και οι οδηγοί ήταν κάτι, που ανήκε, σε μια ανώτερη αστική τάξη, πήγαιναν τα παιδιά των πιο πλούσιων οικογενειών και δεν θα το κρύψω, γιατί μου αρέσει πάντα να λέω την αλήθεια και των προερχόμενων από συντηρητικούς χώρους. Εμείς, κάτω από τις αστικές τάξεις, δεν πηγαίναμε τα παιδιά μας, εγώ ήμουν και πιο ζωηρή, στην εποχή της εφηβείας μου, μπήκα στη «Νεολαία Λαμπράκη», αυτό λέει πολλά και υπήρχε μια επιφύλαξη. Για να λέμε την αλήθεια, μου αρέσει να λέω πάντα την αλήθεια.

Στη συνέχεια, δεν είχα καμία επαφή με αυτό το χώρο και τα παιδιά μου ήταν κορίτσια και δεν πήγαν στις οδηγούς. Σήμερα, έχω μια εγγονή και ελπίζω να έχω και άλλα εγγόνια σε λίγο. Η διαφορά είναι ότι τώρα θα ήθελα τα εγγόνια μου να πάνε. Αυτό είναι πολύ μεγάλη διαφορά και αυτό δείχνει όλα αυτά τα βήματα, που έγιναν, όλα αυτά τα χρόνια, γιατί πραγματικά σήμερα, στα νέα παιδιά, στα παιδιά και στους εφήβους, στα μικρά παιδιά, είναι απαραίτητα όλα αυτά, που δίνει ο προσκοπισμός και ο οδηγισμός, η αγάπη στο περιβάλλον, ο σεβασμός στο περιβάλλον, που για εμένα είναι πρωταρχικό, η συντροφικότητα, γιατί σύντροφοι δεν είναι μόνο αυτοί, που είναι στα Κόμματα, σύντροφοι μπορεί να είναι και οι άνθρωποι, που συνευρίσκονται, σε κοινωνικές ομάδες και είναι πιο ουσιαστική αυτή η συντροφικότητα, γιατί δεν επιβάλλεται από κανέναν, επιλέγεται. Όταν κάτι το επιλέγουμε, είναι πραγματικά ουσιαστικό, είμαστε σύντροφοι, όταν προσπαθούμε για έναν κοινό σκοπό, ακόμα και για τα πιο απλά πράγματα, να καθαρίσουμε την γειτονιά μας από σκουπίδια ή μια παραλία από σκουπίδια. Αυτά τα ιδανικά, αυτές τις αρχές θα ήθελα να έχουν τα εγγόνια μου. Βέβαια, η διαπαιδαγώγηση ανήκει στους γονείς τους, αλλά θα το ήθελα πολύ. Οτιδήποτε στις μέρες μας βοηθάει την αλληλεγγύη, την συντροφικότητα για εμένα είναι σημαντικό.

Αφού είναι δια βίου μάθηση μπορεί να έρθω και εγώ σε κάποια συνάντηση. Δεν ξέρω μέχρι ποια ηλικία δέχεστε. Ας επικρατήσει αυτό το πνεύμα, ας σταματήσει αυτός ο διαχωρισμός, που, δυστυχώς, μας κυνηγάει ακόμα, επανέρχομαι στους μετεμφυλιακούς χρόνους, γιατί δυστυχώς, ακόμα και στις μέρες μας, ακόμα και εδώ μέσα στο Κοινοβούλιο, μας παραπέμπουν σε εκείνα τα χρόνια. Όλα αυτά πρέπει να τα αφήσουμε πίσω μας, η ζωή έχει προχωρήσει, ο κόσμος έχει προχωρήσει. Υπάρχουν τόσο ωραία πράγματα να κάνουμε και να ασχοληθούμε. Η γη και ο κόσμος μας χρειάζεται όλους μας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει η κυρία Σταματάκη.

ΕΛΕΝΗ ΣΤΑΜΑΤΑΚΗ: Ευχαριστώ, κύριε Πρόεδρε. Να σας καλωσορίσω και εγώ, με τη σειρά μου, κύριε Πρόεδρε, στην Επιτροπή μας. Στο πρόσωπό σας θα ήθελα να ευχαριστήσω όλη την αντιπροσωπεία, που είναι σήμερα εδώ, για τις πολύ χρήσιμες και πολύτιμες πληροφορίες, που μας δώσατε, για το ιστορικό και τις δράσεις, αλλά και για τις αρχές του προσκοπισμού, όπου μια και βασική αρχή του είναι και η αλληλεγγύη, που τόσο πολύ ανάγκη έχει σήμερα η κοινωνία μας. Θα ήθελα να μας δώσετε μερικά στοιχεία. Καταρχήν, για τη συμμετοχή των κοριτσιών. Στη δική μου γενιά, ήταν απαγορευμένη ακόμη και η σκέψη για συμμετοχή στους προσκόπους. Σήμερα, έχουν αλλάξει τα πράγματα και τα νέα κορίτσια συμμετέχουν.

Θα ήθελα να ρωτήσω, εάν έχουμε περισσότερα στοιχεία, ποια είναι η συμμετοχή των κοριτσιών, από ποιες ηλικίες αρχίζουν να συμμετέχουν, μέχρι σε ποιες βαθμίδες ανέρχονται και γιατί εγκαταλείπουν, όπως μας είπατε, πολύ γρήγορα τον προσκοπισμό;

Είναι και ο προσκοπισμός μια ακόμη δομή ανδροκρατούμενη, όπου οι γυναίκες είναι πάρα πολύ δύσκολο να έχουν πρόσβαση, ισότιμη συμμετοχή και ό,τι αυτά σημαίνουν;

Καθότι η Επιτροπή μας είναι και Επιτροπή Ισότητας είναι πολύ σημαντικό να έχουμε κάποια τέτοια στοιχεία, για να δούμε και εμείς, από την πλευρά μας, πώς μπορούμε να αξιολογήσουμε και να τα προωθήσουμε.

Επίσης, θα ήθελα μερικές πληροφορίες για τους ναυτοπρόσκοπους. Στο Λιμάνι του Πειραιά, όταν είχαμε την πολύ μεγάλη προσφυγή κρίση, ήταν πολύτιμη η συμμετοχή των ναυτοπροσκόπων. Με την εμπειρία τους και σε σχέση με τη θάλασσα, βοήθησαν πάρα πολύ τα νέα παιδιά, που ήταν στο λιμάνι, τα οποία δεν είχαν την αίσθηση ούτε του κινδύνου ούτε της επαφής με τη θάλασσα. Πραγματικά, τα βοήθησαν πάρα πολύ να μάθουν πάρα πολλά πράγματα. Θα ήθελα, λοιπόν, να ρωτήσω, εάν έχουμε στοιχεία για τη συμμετοχή των ναυτοπροσκόπων, σε τι ποσοστό ανέρχεται και σε ποιες πόλεις υπάρχουν παραρτήματα. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Και εμείς ευχαριστούμε.

Η κυρία Βούλτεψη έχει το λόγο.

ΣΟΦΙΑ ΒΟΥΛΤΕΨΗ: Ευχαριστώ, κύριε Πρόεδρε. Να σας καλωσορίσω και εγώ, με τη σειρά μου. Σε όλα αυτά τα πολύ ενδιαφέροντα, που ακούστηκαν, θα ήθελα να κάνω μια πρόταση. Βλέπω ότι ενεργοποιείτε την κοινοβουλευτική επιτροπή προσκόπων.

Απλώς, θα ήθελα να προτείνω, εάν θα μπορούσατε να τη διευρύνετε, γιατί όλοι μπορεί να έτυχε να μην είναι πρόσκοποι ή οδηγοί, αλλά να μπορεί να βοηθήσουν από διάφορες θέσεις, που έχουν και σε διεθνείς οργανισμούς και στην Ελλάδα.

Να πω το δικό μου παράδειγμα. Ο δικός μου πατέρας, όπως ξέρετε, ήταν ο γνωστός αγωνιστής Αγγέλας και με αυτό το όνομα πήγε στο αντάρτικο. Η δική μου ηλικία, που μπαίνει κάποιος στους προσκόπους ή οδηγούς, συνέπεσε με την περίοδο της δικτατορίας. Κατόπιν, αυτό δεν προχώρησε, γιατί κατά τη διάρκεια της δικτατορίας ανεστάλη η δραστηριότητα των προσκόπων.

Άρα, θα έπρεπε, κατά τη γνώμη μου, να διευρύνετε τη δυνατότητα, που έχουν οι Βουλευτές να μετάσχουν σε αυτή την επιτροπή και επειδή μετέχουν και σε επιτροπές φιλίας με άλλες χώρες, μιας και ο προσκοπισμός είναι διεθνές κίνημα. Πιστεύω ότι όσο πιο πολύ διευρύνουμε τέτοιου είδους συμμετοχές τόσο μεγαλύτερη βοήθεια προσφέρεται. Αυτό που λέω είναι να αλλάξετε τη φόρμα, που έχετε δημιουργήσει ή να βάλετε ένα επιπλέον τετραγωνάκι. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Κι εμείς ευχαριστούμε. Ο κύριος Ακριώτης έχει το λόγο.

ΓΕΩΡΓΙΟΣ ΑΚΡΙΩΤΗΣ: Ευχαριστώ, κύριε Πρόεδρε. Σας ευχαριστώ και εγώ για την ενημέρωση, που μας κάνατε, όσον αφορά την ιστορία του προσκοπικού κινήματος. Ποια ήταν η ανάγκη να δημιουργηθεί αυτό το προσκοπικό κίνημα; Δεν υπήρχε το κράτος, με την παιδεία και τα σχολεία του, να διαμορφώσει τους νέους; Γνωρίζουμε ότι αυτό το ρόλο διεκδίκησαν και τον πήραν κατά καιρούς, η Εκκλησία, με τις χριστιανικές ενώσεις νέων και τα κατηχητικά, όπως και τα πολιτικά κόμματα, μέσω των νεολαιών τους. Αυτό το κίνημα πού ξεκίνησε; Πως ξεκίνησε; Θα μου πείτε ότι ξεκίνησε παλιά και δεν ήταν διαμορφωμένη έτσι η εκπαίδευση, ούτως ώστε να μπορεί να διαμορφώσει νέους.

Εγώ, αν θέλετε, στην ηλικία που θα μπορούσα να ήμουν στους προσκόπους, ένιωθα ότι εκεί είναι μια ελιτίστικη οργάνωση και όντως έτσι συνέβαινε, αν δω από την πόλη μου, τη Χαλκίδα, κανένας νέος από την περιφέρεια δεν πήγε ποτέ στους προσκόπους, μπήκαν μόνο από αστικές οικογένειες της Χαλκίδας, μόνο αυτοί ήταν και εμείς δεν το επιδιώξαμε. Πολύ πιο εύκολα, βέβαια, έμπαινες στις Χριστιανικές Ενώσεις Νέων.

Το γεγονός ότι οι πρόσκοποι, οι οποίοι, τις περιόδους εκείνες, ήταν σε μικρές ηλικίες -και αυτό παίζει το ρόλο του, ας πούμε οι πολιτικές νεολαίες είναι από κάποια ηλικία και πάνω - αυτές οι ενώσεις των προσκόπων ή των χριστιανικών οργανώσεων, μιλάμε ότι είχαν παιδιά μικρών ηλικιών, εκεί όπου διαμορφώνονται οι χαρακτήρες και οι συνειδήσεις. Ποιος καλείται να παίξει αυτό το ρόλο, ποιοι είναι οι πρόσκοποι, ποιοι είναι από πίσω; Ενώ στην Εκκλησία υπάρχει θεσμός από πίσω. Πέρα απ' αυτόν τον προβληματισμό, ήθελα να σας κάνω δύο ερωτήσεις. Το 1919, είπατε ότι σκοτώθηκαν κάποιοι πρόσκοποι, στη Μικρά Ασία. Αυτοί οι νέοι είχαν όπλα;

ΙΣΙΔΩΡΟΣ ΚΑΝΕΤΗΣ (Πρόεδρος του Δ.Σ. του Σ.Ε.Π.): Όχι.

ΓΕΩΡΓΙΟΣ ΑΚΡΙΩΤΗΣ: Πώς πήγαν, πώς τους σκότωσαν, ήταν ομάδα; Μπορείτε να το εξηγήσετε λίγο αυτό; Μπορείτε να μας εξηγήσετε, γιατί είπατε για τα οικονομικά του προσκοπισμού και πώς εσείς συντηρήστε, γιατί παντού κρατάτε χώρους, όπου μαζεύονται οι πρόσκοποι. Τα οικονομικά του Σώματος των Προσκόπων από πού προέρχονται; Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ. Έχει κλείσει ο κατάλογος των ομιλητών, το λόγο έχει ο κ. Μητρομάρας.

ΧΡΙΣΤΟΦΟΡΟΣ ΜΗΤΡΟΜΑΡΑΣ (Γενικός Έφορος του Σ.Ε.Π.): Ευχαριστώ πολύ, κύριε Πρόεδρε και κυρίες και κύριοι Βουλευτές για τις ερωτήσεις, θα προσπαθήσουμε να δώσουμε διευκρινίσεις.

Πολύ σωστά, επισήμανε ο κ. Πρόεδρος, ότι έχει διαφοροποιηθεί η ανάγκη για τη διαμόρφωση οικολογικής συνείδησης, με το πέρασμα των ετών. Πράγματι, τα παλαιότερα χρόνια, η ζωή στη φύση δεν ήταν τόσο το ζητούμενο, γιατί ήταν κάτι αυτονόητο. Είχαν όλα τα παιδιά την ευκαιρία να ζουν και να αποκτούν εμπειρίες και βιώματα στη φύση. Σιγά σιγά, με την αστικοποίηση και ιδίως, στα μεγάλα αστικά κέντρα, αυτό, τα τελευταία χρόνια, έχει γίνει επιτακτικό και ακριβώς, γι' αυτόν το λόγο, τα προγράμματα, τα οποία διαμορφώνουμε αποσκοπούν στο να καλλιεργηθεί περιβαλλοντική και οικονομική συνείδηση στους νέους, ακόμη στις πόλεις. Έτσι, λοιπόν, πλέον, επιδιώκουμε να είναι συχνή η παρουσία των παιδιών και των νέων στη φύση και με εκδρομές, οι οποίες πραγματοποιούνται και με δραστηριότητες στη φύση, αλλά βέβαια και με δυνατότητες, που μας παρέχονται, στο ίδιο το αστικό κέντρο.

Για παράδειγμα, έχουμε, κατά καιρούς, αναπτύξει προγράμματα, όπως το «Αειφόρο Προσκοπικό Σύστημα», το οποίο, ουσιαστικά, μαθαίνει στα νέα παιδιά, πώς μπορούν σε ένα αστικό περιβάλλον να κάνουν ενέργειες τέτοιες, οι οποίες συμβάλλουν - ακόμα και από ένα κτίριο ή σε μια πόλη - στην προστασία του περιβάλλοντος και στην αποτροπή τις κλιματικής αλλαγής.

Δηλαδή, επιδιώκουμε να χρησιμοποιούμε ανανεώσιμες πηγές ενέργειας, επιδιώκουμε να χρησιμοποιούμε υλικά ανακυκλώσιμα, τέτοιες μικρές και καινούργιες ιδέες, που τα παιδιά δεν τις γνωρίζουν, καταρχήν, να τις βάλουμε, ως τρόπο ζωής και μέσω αυτού να βοηθήσουμε σε αυτό το κομμάτι.

Θα ήθελα να πω ότι τα τελευταία χρόνια παρατηρούμε ότι τα νέα μέλη, τα οποία έρχονται στο Σώμα Ελλήνων Προσκόπων, στον προσκοπισμό, είναι περίπου ετησίως 3.000. Και είναι, κυρίως, στις μικρές ηλικίες, στις ηλικίες του δημοτικού, δευτέρα, τρίτη δημοτικού, γιατί πραγματικά και οι γονείς βλέπουν τον προσκοπισμό, σαν μια πολύ όμορφη και χαρούμενη δραστηριότητα για τα παιδιά, δημιουργική, γιατί μαθαίνουν νέα πράγματα, παίρνουν εμπειρίες, οι οποίες τους συντροφεύουν στην υπόλοιπη ζωή τους.

Η τάση μας, τα τελευταία χρόνια, είναι αυξητική, της τάξης των περίπου 700 νέων μελών κάθε έτος, το οποίο δικαιολογείται, διότι τα νέα μέλη, που εισέρχονται, από μικρή ηλικία, ολοκληρώνουν τον κύκλο τους, ως ανήλικα μέλη του Σώματος Ελλήνων Προσκόπων και κάποια στιγμή, ανάλογα και με την επαγγελματική σταδιοδρομία, που ακολουθούν στο μέλλον είτε παραμένουν είτε αποχωρούν από την κίνηση ή από την ενεργό κίνηση, γιατί είναι πολύ σημαντικό ότι, εκτός από τα ενεργά μέλη μας, τα οποία συνυπολογίζουμε, ουσιαστικά, στους αριθμούς μας, υπάρχει ένας πολύ μεγάλος κύκλος ανθρώπων, οι οποίοι έχουν περάσει από τον προσκοπισμό και στηρίζουν αθόρυβα τον προσκοπισμό, χωρίς να φαίνονται, ως εγγεγραμμένα μέλη μας.

Είναι οι υποστηριχτές, που έχουμε, σε κάθε γειτονιά, σε κάθε προσκοπικό σύστημα, σε όλη την Ελλάδα, οι οποίοι, όταν πλέον, για λόγους σπουδών, για λόγους δουλειάς ή για άλλους λόγους δεν επιθυμούν να είναι στα προσκήνιο, παρόλα αυτά, παραμένουν δίπλα και πλάι στους ανθρώπους, που παίζουν το προσκοπικό παιχνίδι, σε κάθε γειτονιά.

Άρα, ουσιαστικά, οι υποστηρικτές και η βοήθεια, που δεχόμαστε από αυτούς, είναι πολύ μεγάλη και αν τους προσμετρούσαμε, σίγουρα τα νούμερα θα ήταν διαφορετικά.

Θα ήθελα να σταθώ στο θέμα του οδηγισμού, που έθεσε η κυρία Βαγενά. Πράγματι, παλαιότερα και από ιδρύσεώς του ο προσκοπισμός ήταν μόνο για αγόρια. Αντίστοιχα, λοιπόν, υπήρχε ο οδηγισμός μόνο για τα κορίτσια.

Πλέον, από τα τέλη της δεκαετίας του ΄70 τόσο οι πρόσκοποι όσο και οι οδηγοί παίρνουν αντίστοιχα και κορίτσια οι πρόσκοποι και αγόρια οι οδηγοί. Πλέον, τα δύο Σώματα είναι ουσιαστικά αδελφά Σώματα, έχουν τον ίδιο σκοπό, το ίδιο όραμα και δεν είναι τυχαίο, που οι ιδρυτές τους, σε παγκόσμιο επίπεδο ήταν σύζυγοι. Ο μεν Μπέηντεν Πάουελ ίδρυσε τον προσκοπισμό και η σύζυγός του, η Όλαβ Πάουελ, ίδρυσε τον οδηγισμό.

Πλέον, λοιπόν, συμπορεύονται τα δύο Σώματα, έχουν το κοινό όραμα και, σε παγκόσμιο επίπεδο, συνεργάζονται, στενά, για την επίτευξη της αποστολής και του προσκοπισμού και του οδηγισμού.

Στο πλαίσιο αυτό, πρέπει να πούμε ότι η θέση των κοριτσιών και των γυναικών, στον προσκοπισμό, πάντα ήταν καταρχήν ισότιμη με τους άντρες, δεν υπήρχε ποτέ κάποια διαφοροποίηση, ως προς αυτό. Ήδη, στα νούμερά μας, φαίνεται ότι την πλειοψηφία την έχουν τα κορίτσια, οι νέες και οι γυναίκες, σε επίπεδο περίπου 52%. Είναι παραπλήσιο με τον πληθυσμό μας, γενικά, στην Ελλάδα, υπάρχει μια αντιστοιχία. Κατ΄ αυτόν τον τρόπο, φαίνεται ότι έχουμε περισσότερα κορίτσια από ό,τι αγόρια.

Σιγά-σιγά, όσο περνούν τα χρόνια, είναι ιδιαίτερα σημαντικό ότι βλέπουμε νέες κοπέλες, γυναίκες, που αποκτούν βασικούς ρόλους στον προσκοπισμό. Αποκτούν, δηλαδή, καθήκοντα εξαιρετικά σημαντικά τόσο στα συλλογικά διοικητικά όργανα του Σώματος Ελλήνων Προσκόπων όσο, βέβαια και στις ομάδες στρατηγικού σχεδιασμού, που έχουμε, για κάθε δραστηριότητα μας.

Αυτό βλέπουμε ότι είναι αυξητικό ότι σιγά - σιγά αποκτούν όλο και περισσότερες νέες την ευκαιρία να ασχοληθούν με αυτό. Οπότε, θα έλεγα ότι δεν υπάρχει κάποιο ζήτημα, ως προς το αν είναι ανδροκρατούμενο ή όχι το Σώμα Ελλήνων Προσκόπων. Αντίστοιχα, βλέπουμε ότι σιγά - σιγά οι γυναίκες έχουν πολύ σημαντικά καθήκοντα.

Αναφορικά με τους ναυτοπροσκόπους, θα ήθελα να πω ότι σχεδόν σε κάθε σημείο, που είναι κοντά στη θάλασσα, υπάρχουν ναυτοπρόσκοποι. Υπάρχουν στην Κέρκυρα, στην Θεσσαλονίκη, στη Ρόδο, στην Κρήτη, στη Μύκονο, στη Σύρο, στη Μυτιλήνη. Γενικά, όπου υπάρχει θαλάσσιο στοιχείο, υπάρχουν ναυτοπρόσκοποι.

Εξίσου σημαντικό, όμως, είναι ότι υπάρχουν ναυτοπρόσκοποι και σε περιοχές, οι οποίες δεν έχουν θάλασσα, ακριβώς διότι, όπως είπαμε και νωρίτερα, δίνουν έμφαση σε δράσεις, που έχουν να κάνουν μεν με τη θάλασσα, αλλά δεν πραγματοποιούνται, αποκλειστικά, με ελέγχους ή με άλλα μέσα θαλάσσια.

Παρόλα αυτά, υπάρχουν και περιοχές, οι οποίες, ενώ είναι σε μεγάλα αστικά κέντρα, χωρίς θαλάσσιο μέτωπο, αναπτύσσονται ναυτοπροσκοπικές δραστηριότητες και μάλιστα υπάρχουν και ναυτοπροσκοπικά συστήματα, τα οποία αποκτούν λέμβους, ακόμα και αν δεν είναι κοντά η θάλασσα.

Τα υπόλοιπα θα τα καλύψει ο Πρόεδρος του Σώματος Ελλήνων Προσκόπων.

Εγώ από την πλευρά μου και κλείνοντας, θα ήθελα να σάς ευχαριστήσω, κύριε Πρόεδρε, για την πρωτοβουλία σας και εσάς, κυρίες και κύριοι Βουλευτές, για την παρουσία σας, σήμερα, εδώ.

Είναι πολύ σημαντικό για το Σώμα Ελλήνων Προσκόπων να γνωρίζει ότι έχει τη στήριξη του ελληνικού Κοινοβουλίου και της ελληνικής Πολιτείας στο έργο, που επιτελεί. Πραγματικά, ο καλός λόγος, το «μπράβο», που ακούμε, είναι αυτό που μας δίνει ώθηση να συνεχίζουμε. Είναι αυτό, το οποίο μας δείχνει ότι το έργο, που επιτελούν οι Έλληνες πρόσκοποι, αναγνωρίζεται στην ελληνική κοινωνία και ουσιαστικά, μας δίνει νέες προοπτικές, για να κάνουμε ακόμα περισσότερα πράγματα, να προσφέρουμε ακόμα περισσότερο, τόσο στην προστασία του περιβάλλοντος, όσο και στην κοινωνική μας προσφορά και μέσω αυτού να προσπαθήσουμε και εμείς να συμβάλουμε, διότι η δουλειά μας είναι η συμβολή στην ενεργοποίηση των νέων, ως χρήσιμων πολιτών, οι οποίοι θα εμπλακούν, ενεργά, στα κοινωνικά δρώμενα. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε τον κύριο Μητρομάρα. Παρακαλώ τον κύριο Κανέτη να πάρει το λόγο.

ΙΣΙΔΩΡΟΣ ΚΑΝΕΤΗΣ (Πρόεδρος του Δ.Σ. του Σώματος Ελλήνων Προσκόπων): Σας ευχαριστώ.

Κύριε Πρόεδρε, κυρίες και κύριοι Βουλευτές, θα ήθελα να σας ευχαριστήσω πολύ για τα πολύ ωραία λόγια, που μας είπατε και για την ενθάρρυνση, που μας δίνετε, να συνεχίσουμε το έργο μας. Και εμείς, οι λίγο πιο μεγάλοι, βοηθώντας τους νεότερους και κυρίως οι νεότεροι, οι οποίοι είναι στην πρώτη γραμμή, κάθε Σαββατοκύριακο - όπως είπε και ο Γενικός μας - σε 350 σημεία της χώρας, δίνοντας ενασχόληση σε περίπου 25.000 παιδιά.

Θα ήθελα να πω ότι ο Προσκοπισμός είναι μια ιδιαίτερα οικονομική ενασχόληση για τους γονείς. Η ετήσια συνδρομή μας, την οποία θέλουμε, αλλά, πολλές φορές, δεν την παίρνουμε, είναι 25 ευρώ το χρόνο. Νομίζω ότι δεν υπάρχει άλλο Ίδρυμα ή Σωματείο ή οτιδήποτε, που ασχολείται με παιδιά, που να έχει μια τόσο, δεν θα έλεγα φθηνή, αλλά θα έλεγα οικονομική συμμετοχή. Και αν κάποιο από τα παιδιά μας δεν μπορεί να τα δώσει, τότε βρίσκουμε τρόπους, μέσα από τις χορηγίες μας, να καλύψουμε αυτό το ποσό. Άρα, ο Προσκοπισμός νομίζω ότι είναι η οικονομικότερη ενασχόληση των παιδιών μας, σήμερα, στην Ελλάδα.

Επίσης, θέλω να πω ότι, βεβαίως, υπήρχαν περίοδοι που ο Προσκοπισμός ταυτίστηκε με άλλους θεσμούς και αυτό είναι αναμφισβήτητο, όμως υπήρξαν και περίοδοι, που ταυτίστηκε πάλι με άλλους θεσμούς.

Στην αρχική μου ομιλία, είπα ότι το 1920 υπήρχε μια περίοδος, όπου ο Προσκοπισμός άνθιζε, σε ιδιαίτερα λαϊκές γειτονιές, Πέραμα, Πειραιάς, Νέα Ιωνία, Θεσσαλονίκη, Χαλάστρα, κ.λπ.. Δεν ξέρω, υπάρχουν εδώ Βουλευτές από τη Βόρεια Ελλάδα, από τη Θεσσαλονίκη, οι οποίοι μπορούν να πουν και να δουν ότι έχουμε Προσκοπισμό και σε ιδιαίτερα λαϊκές γειτονιές. Συγκεκριμένα, θα ήθελα να πω ότι στην περιοχή της Εύβοιας έχουμε ένα πάρα πολύ δυνατό και μεγάλο σύστημα, στη Λίμνη Ευβοίας, το οποίο ανθεί και δρα προσκοπικά, πάρα πολλά χρόνια τώρα.

Θα ήθελα να αναφερθώ λίγο στο τι θέλουμε, ποια βοήθεια θα μπορούσατε να μας προσφέρετε εσείς, οι Βουλευτές και η Βουλή των Ελλήνων. Όχι τόσο καθαρά για τον Προσκοπισμό, αλλά περισσότερο, θα θέλαμε, αν υπήρχε μια Επιτροπή, που θα μπορούσε να συζητήσει περισσότερο για το θεσμό της νεολαίας και του εθελοντισμού, σήμερα.

Τα κύρια προβλήματα, που μας απασχολούν, ως συμμέτοχους, είναι το Εθνικό Συμβούλιο Νεολαίας, το οποίο, δυστυχώς, τα τελευταία χρόνια, έχει ατονήσει. Ξέρετε, το Ε.ΣΥ.Ν. είναι η «ομπρέλα-θεσμός», στην οποία συμμετέχουν και οι πολιτικές και οι κομματικές και οι μη κομματικές οργανώσεις και εκεί το θέμα των Προσκόπων έπαιζε έναν πολύ σημαντικό ρόλο, πολλά χρόνια. Δυστυχώς, τα τελευταία χρόνια - όχι εξαιτίας αυτής της Κυβέρνησης, αλλά όλων των προηγούμενων κυβερνήσεων - έχει ατονήσει, ως θεσμός. Και είναι κρίμα, γιατί το Ε.ΣΥ.Ν., αντίστοιχα, ανταποκρίνεται και στο Youth Form της Ε.Ε. και ένα σημαντικό κομμάτι είναι να μπορέσουμε αυτό, με τη βοήθειά σας, να το αναπτύξουμε, ξανά.

Ένα δεύτερο σημείο, που θα προτείναμε σε εσάς είναι ότι η νομοθεσία για τον εθελοντισμό και για τις Μ.Κ.Ο., χρειάζεται επειγόντως - θα έλεγα αύριο - να εναρμονιστεί με τα διεθνή πρότυπα. Σε αυτό το σημείο, τον εθελοντισμό, την πιστοποίηση των εθελοντών, την πιστοποίηση ποιοι ασχολούνται με νέους ανθρώπους, με νέα παιδιά, χρειάζεται, οπωσδήποτε, να τον ξαναδείτε και αν θέλετε, είμαστε εδώ να συνδράμουμε σε αυτή την προσπάθεια σας, γιατί εμείς προσπαθούμε. Την Τετάρτη, είχαμε μια συνάντηση με τον κ. Υπουργό της Παιδείας, μια πάρα πολύ παραγωγική συνάντηση, οφείλω να πω και μια πάρα πολύ καλή συνεργασία με τη Γενική Γραμματεία Νέας Γενιάς και με τον κ. Παυσανία, που μας συμπαραστέκεται στο έργο μας και εκεί εμείς, ήδη, κατορθώσαμε και πιστοποιήσαμε την εκπαίδευσή μας σε ό,τι αφορά τον ναυτοπροσκοπισμό, αλλά θα θέλαμε να πιστοποιήσουμε και την εκπαίδευση μας όσον αφορά τη ζωή στο ύπαιθρο, τις κατασκηνωτικές δραστηριότητες και γενικά σε ό,τι αφορά ανθρώπους, που μετέχουν με νέους σε εκδρομές και είναι ένα σημαντικό κομμάτι. Σε άλλες χώρες, όπως η Γαλλία, έχει προχωρήσει πάρα πολύ αυτό το πράγμα. Εμείς έχουμε μείνει πίσω. Θα ήταν ένα σημείο, που θα μπορούσατε εσείς να το πάρετε και εμείς μπορούμε να συνδράμουμε.

Ένα βασικό σημείο, που μας καίει και θα μπορούσαμε να κάνουμε τον προσκοπισμό ακόμη πιο λαϊκό και ακόμη πιο συμμετοχικό σε όλους, θα ήταν, αν μπορούσαμε να είχαμε κάποια κρατική επιχορήγηση. Γνωρίζουμε ότι αυτό είναι πάρα πολύ δύσκολο και στη συζήτηση, που είχαμε και με τον κ. Υπουργό, είπαμε ότι τα βγάζουμε πέρα, θα θέλαμε την βοήθειά σας, αλλά θα μπορούσατε να μας βοηθήσετε σε άλλα πράγματα, όπως είναι η νομοθεσία μας για τους χώρους υποδομών μας. Σαν Έλληνες Πρόσκοποι, έχουμε περίπου 38 προσκοπικά κατασκηνωτικά κέντρα διάσπαρτα, σε όλη την Ελλάδα, με καλή υποδομή. Εκεί, όμως, έχουμε σημαντικά προβλήματα εναρμόνισης με τη νομοθεσία στο πώς μπορούμε να δεχόμαστε εκεί νέα παιδιά και ανθρώπους και αυτό είναι ένα σημείο που θα θέλαμε να συζητήσουμε κάποια στιγμή, γιατί μπορεί και αυτό να βελτιωθεί, έτσι ώστε να μπορούμε να φιλοξενούμε σε αυτά τα κέντρα, όχι μόνο προσκόπους, που κάνουμε τώρα, αλλά και παιδιά από τον κοντινό δήμο ή από κάποιον πιο μακρινό δήμο, από οπουδήποτε αλλού. Αυτό αυτή τη στιγμή δεν μας επιτρέπεται. Είναι κλειστά, αν θέλετε, σε εισαγωγικά, μόνο για τα μέλη μας. Εμείς θέλουμε να το ανοίξουμε αυτό το πράγμα, γιατί θέλω να σας πω, επίσης, ότι έχουμε μια πάρα πολύ καλή συνεργασία και με τους τοπικούς φορείς, τους δήμους, αλλά και με τις περιφέρειες της χώρας. Έχουμε σημαντική βοήθεια από τους τοπικούς άρχοντες, οι οποίοι βλέπουν το έργο, που παράγουμε σε τοπικό επίπεδο, το βλέπουν από πολύ κοντά, γιατί είναι μικρές περιοχές και μπορούν να το δουν και μας συνδράμουν και εκεί θέλουμε τη βοήθειά σας.

Τέλος, όπως ακούστηκε εδώ από τους συναδέλφους σας, θέλουμε να αναβιώσουμε το θεσμό της Ελληνικής Προσκοπικής Κοινοβουλευτικής Ένωσης και ασφαλώς, να τον διευρύνουμε, κυρία Βούλτεψη - χρωστάμε πολλά στον Αγγέλα, τον πατέρα σας – πραγματικά, έχουμε μαζί μας και τον κ. Γιάννη Τζεν, ο οποίος υπήρξε προηγούμενα Πρόεδρος του Δ.Σ. του Σώματος, ήταν πληρεξούσιος Υφυπουργός Α΄ και θέλουμε να είναι ο άνθρωπος, που θα μας βοηθήσει, μαζί με εσάς, να αναβιώσουμε το θεσμό της Ελληνικής Προσκοπικής Κοινοβουλευτικής Ένωσης. Το 1997, είχαν υπογράψει 52 μέλη του τότε Ελληνικού Κοινοβουλίου, μεταξύ αυτών, ο Βαγγέλης Βενιζέλος, ο Μανώλης Κεφαλογιάννης, ο Γρηγόρης Νιώτης, ο Θεόδωρος Πάγκαλος, η κυρία Πετραλιά και άλλοι. Παρ’ όλα αυτά, έχουν περάσει από τις τάξεις του ελληνικού προσκοπισμού άνθρωποι και βουλευτές από όλο το συνταγματικό τόξο, όπως είπα, από τον αποβιώσαντα Ορέστη Κολοζώφ, μέχρι τον Μιλτιάδη Έβερτ και θα θέλαμε να το αναβιώσουμε αυτό. Θεωρούμε ότι μια Προσκοπική Κοινοβουλευτική Ένωση μπορεί να συνδράμει και στο δικό μας έργο, αλλά μπορεί να αφουγκραστεί, συμμετέχοντας σε εκδηλώσεις των νέων μας και τα νέα τα παιδιά, γιατί θέλω να πω ότι, αν συμμετάσχετε κάποτε, σαν παρατηρητές, σε μια γενική συνέλευση του Σώματος, θα δείτε ότι ο μέσος όρος ηλικίας αυτών που συμμετέχουν είναι κάτω από 30 και εκεί θα αφουγκραστείτε, πραγματικά, γιατί είναι μέλη από όλη την Ελλάδα, που συμμετέχουν, τον παλμό της νεολαίας, όπου θα ακούσετε και τις απόψεις τους, για όλα όσα συμβαίνουν, σήμερα και την κριτική τους σε αυτούς, που κάθε φορά, κάθε τέσσερα χρόνια, διοικούν και κατευθύνουν το Σώμα Ελλήνων Προσκόπων.

Έτσι, λοιπόν, θα ήθελα να σας παρακαλέσω, όσοι θέλετε, ο κ. Τζεν είναι εδώ, να μείνετε μαζί μας πέντε - δέκα λεπτά μετά, για να δούμε πώς μπορούμε αυτό να το κάνουμε πράξη.

Κύριε Πρόεδρε, σας ευχαριστούμε πάρα πολύ για τη δυνατότητα, που μας δώσατε, να είμαστε σήμερα παρόντες και να παρουσιάσουμε το έργο μας. Κυρίες και κύριοι, σας ευχαριστούμε πάρα πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε πολύ, τον Πρόεδρο του Σ.Ε.Π., τον κ. Κανέτη.

Πρέπει να πω ότι η συνεδρίαση ήταν εξαιρετικά ενδιαφέρουσα και φώτισε πτυχές της δράσης σας, που δεν τις είχαμε όλοι κατανοήσει. Μια παρατήρηση στο επικοινωνιακό κομμάτι. Θα μπορούσατε στην προβολή σας να είστε πιο παραστατικοί και να δείξετε στιγμιότυπα και από τη δράση σας. Έτσι και αλλιώς, ο καθένας έχει ένα βίωμα από τον προσκοπισμό και τον ναυτοπροσκοπισμό – εγώ, στη Σάμο, είχα ισχυρότερο τον δεύτερο.

Νομίζω ότι έχουμε τη δυνατότητα να διευρύνουμε και την ανασυγκρότηση της ταυτότητας, έτσι όπως την στοιχειοθετούν τα ίδια τα μέλη και να δυναμώσουμε την πρόσληψη και την αφομοίωση από την κοινωνία του κινήματος, με τους νέους όρους, όπως περιγράφηκαν από τα στελέχη του.

Ευχαριστώ πάρα πολύ τους συναδέλφους για την παρουσία τους στη σημερινή συνεδρίαση.

Στο σημείο αυτό, ο Προεδρεύων των Επιτροπών, κ. Δημήτριος Σεβαστάκης, έκανε τη γ΄ ανάγνωση των καταλόγων των μελών των Επιτροπών.

**Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ.:** Ακριώτης Γιώργος, Μορφίδης Κωνσταντίνος, Αυλωνίτου Ελένη, Βαγενά Άννα, Βάκη Φωτεινή, Βαρδάκης Αθανάσιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Καματερός Ηλίας, Κωνσταντινέας Πέτρος, Ρίζος Δημήτριος, Μιχελής Αθανάσιος, Πάντζας Γεώργιος, Ιγγλέζη Αικατερίνη, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Κεφαλογιάννη Όλγα, Κοντογεώργος Κωνσταντίνος, Κουτσούμπα Ανδρέα, Στύλιος Γεώργιος, Γρηγοράκος Λεωνίδας, Κωνσταντινόπουλος Οδησσέας, Γρέγος Αντώνιος, Ηλιόπουλος Παναγιώτης, Μπαρμπαρούσης Κώστας και Δελής Ιωάννης.

**Από την Ειδική Μόνιμη Επιτροπή** Ισότητας, Νεολαίας και Δικαιωμάτων του Ανθρώπου**, παρόντες ήταν οι Βουλευτές κ.κ.:** Καστόρης Αστέριος, Μεγαλοοικονόμου Θεοδώρα, Σταματάκη Ελένη, Ψυχογιός Γεώργιος, Βούλτεψη Σοφία, Κουκοδήμος Κωνσταντίνος, Ράπτη Ελένη, Κεφαλίδου Χαρούλα, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

Τέλος και περί ώρα 12.00΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΔΗΜΗΤΡΙΟΣ ΣΕΒΑΣΤΑΚΗΣ**